Суюлтирилган газ баллонлари ID-карталар орқали тарқатилмоқда\nҚўрғонтепа газ тўлдириш шохобчасида энг аввало, коронавирус юқиши ва тарқалишининг олдини олиш бўйича белгиланган карантин қоидаларига қатъий амал қилинмоқда. Бу ерда иш олиб бораётган мутахассис, чилангар ва ҳайдовчилар тана ҳароратлари ўлчаниб, қўллари антисептик воситалари билан зарарсизлантирилмоқда.\nАҳолидан йиғилиб, суюлтирилган газ тўлдириш учун олиб келинган маиший газ баллонлари аввало, махсус қурилма орқали дизенфекциядан ўтказилади. Сўнг газ билан тўлдирилади.\nГаз тўлдириш шохобчаси ходими томонидан маиший газ баллонлардаги бар кодли ёрлиқлар ёрдамида олинган газ баллонлари махсус базага юкланади. Чилангар ўзи қабул қилиб олган тўлдирилган газ баллонларини ҳар бир истеъмолчига бар код ва ID карта ёрдамида топширади. Шу тариқа туманда суюлтирилган газ етказиб беришнинг онлайн тизими йўлга қўйилган.\nҚўрғонтепа тумани Ифтихор маҳалласининг Сарлочин кўчасида 484 нафар истеъмолчи бўлиб, улар 668 дона маиший газ баллонларидан фойдаланиб келади. Маҳалла аҳолисининг газ баллони билан таъминланганлик даражаси 138 фоизни ташкил этади. Маҳалла аҳлига суюлтирилган газ баллонлари белгиланган муддатларда етказиб берилмоқда. Йил бошидан бери маҳаллага 150,32 тонна суюлтирилган газ етказиб берилди.\nГаз тўлдириш шохобчаси чилангарлари томонидан суюлтирилган газ баллонлари махсус аравачаларда истеъмолчилар хонадонларига олиб кириб, ўрнатиб бериш йўлга қўйилган. Самарали фаолият олиб бораётган Акмалжон Умаралиев, Мансурбек Деҳқонов сингари илғор чилангарлар ҳамкасбларига намуна бўлмоқда.\n– Суюлтирилган газ баллонларини махсус ID-карта орқали тарқатиш тартиби йўлга қўйилганлиги аҳолига катта қулайлик яратди, – дейди Сарлочин маҳалласида яшовчи Мадинахон Ҳайдарова. – Газ тугашига яқин картага пул туширииб қўйилади, шохобчада пул туширилган баллон тўлдириш кераклиги қайд этилади. Шохобча ходимлари келиб, балонни тўлдириб келиб беради. Аввалгидек оиламиздан кимдир баллонни маҳалла идорасига олиб бориб, бир кунми, бир ҳафтами ўтиб тўлдириб олиб келинганда яна бориб олиб келар эди. Энди эса соҳа ходимлари ўзлари олиб кетиб, ўзлари олиб келади, ўрнатиб беради.\nКўрғонтепа тумани газ тўлдириш шохобчаси томонидан тумандаги барча маҳаллаларда суюлтирилган газ баллонларини тўлдириш ишлари шу тариқа, истеъмолчиларга қулай онлайн тарзида йўлга қўйилган.\nГаз тўлдириш шохобчаси томонидан яратилган бундай қулайлик, айниқса, иш вақтининг куннинг салқин ва одамлар уйда бўладиган вақтга кўчирилганлигидан барча истеъмолчилар мамнун.\nКиритилди: 12:18 23.07.2021. Ўқилди: 2150 марта. Фикрлар сони: 0 та.


ОАВ: Лондонда "мутант каламуш" аниқланди\n00:45 / 12.03.2016\nЛондон марказида катта ўлик каламуш топилди. Каламушни болалар майдончасида ишчилар топиб олишган, уларнинг айтишича, кемирувчи 4 ёшли боладек келган, деб хабар бермоқда Telegraph нашри.\nБритан ОАВларида коммунал хизматлар ходими, 46 ёшли газчи Тони Смит чоп этган каламушнинг сурати пайдо бўлди. Смитнинг айтишича, каламушнинг узунлиги 1,2 метр, вазни эса 12 кг атрофида бўлган.\nСмитнинг айтишича, у бундай катта каламушга биринчи бор дуч келган. Маҳлуқ-каламушнинг жасади чиқинди қутисига ташлаб юборилган, бироқ бундан аввал катта каламушлар борлигига ишонмайдиганлар учун ғайриодатий ўлчамдаги каламушни суратга олишга қарор қилинган.\nСмитнинг айтишича, у ҳамкасби билан ишлаётган уйда каламушлар жуда кўплаб учрайди. Уларга заҳар таъсир қилмайди, чиқинди идишлари эса ёпилмайди, шунинг учун кемирувчилар деярли доимо озиқаланаверадилар. Маҳаллий коммунал хизматлар ходимлари ҳукумат катта каламушлар муаммосини билишини, лекин аҳоли орасида ваҳима уйғотмаслик учун уни айтмасликни афзал кўришини айтмоқдалар.\nБироқ баъзиларнинг фикрича, суратдаги каламуш ўлчамлари шубҳали кўринмоқда. Эҳтимол катта каламуш билан жасурона суратган тушган эркак шунчаки уни камерага яқин тутаётган бўлиши ва бунинг натижасида каламуш шундай катта кўринаётган бўлиши мумкин.\nБу "ҳийлагарлик" қандай амалга оширилиши қуйидаги суратда намойиш қилинган.


Kучли ёмғир боис пайшанба куни Жидда шаҳрида 70 дан ортиқ одам қурбон бўлган.\nАвваломбор, ўзбекистонлик тингловчиларимиз, барча мусулмонларни муқаддас Қурбон ҳайити билан табриклаймиз! Барчангизга омонлик, хайру баракотлар тилаймиз!\nБу йилги Хаж зиёрати, Саудия Арабистони Ҳаж вазирлиги берган маълумотларга кўра, аввалги йиллардан бироз камроқ иштирокчи — бир ярим миллион хорижлик зиёратчи, тахминан, ярим миллиондан ортиқроқ маҳаллий зиёратчи билан ўтмоқда.\nХориждан келувчилар сони камайгани, аввало, иқтисодий инқироз ва бу йил катта ваҳималарга сабаб бўлган чўчқа гриппи пандемияси билан боғланмоқда.\nМаҳаллий зиёратчиларнинг озайгани эса нақ Ҳаж зиёрати бошланган куни Саудия Арабистонида ёққан кучли ёмғир боис туғилган ноқулайликлар билан боғланди.\nСўнгги хабарларга кўра, кучли ёмғир боис Жидда шаҳрида 70 дан ортиқ одам қурбон бўлган. Бу эса чўчқа гриппи боис Саудияга қаратилган хавотирли нигоҳлар ташвишини яна-да оширди.\nШу боис, бугунги дастурни тайёрлаш асносида, энг аввало, муқаддас зиёрат сафарида бўлган ўзбекистонлик зиёратчилар ҳолидан хабар олдик ва бу йилги Ҳаж зиёрати билан боғлиқ сўнгги янгиликларни суриштирдик.\n“Кучли ёмғирдан ўзбекистонлик зиёратчиларга заҳмат етмади”\n25 ноябр куни Саудия Арабистонида кучли ёмғир ёғди. Мамлакатнинг баъзи ҳудудлари, масалан, Жидда шаҳрида кучли жала қўйди.\nҲаж зиёрати сафарида юртган юртдошларимиздан бирининг сўзларига кўра, бу юртнинг замини кўпроқ тошлоқ бўлгани боис бир неча соат қуйган жала суви кўчаларда анҳор бўлиб оққан.\nХалқаро ахборот воситалари 26 ноябр куни кечга қадар кучли ёғингарчилик оқибатида 77 нафар одам қурбон бўлгани ҳақида хабар берди.\nАна шу ташвишли хабар ортидан биз биринчи бўлиб зиёратда юрган юртдошларимиз билан боғландик. Биз қўнғироқ қилганимизда ўзбекистонлик ҳожилар Арофот тоғига етиб борган ва зиёратнинг шу тоғда ўтадиган қисмига киришиш арафасида турган экан.\nДарвоқе, Apoфoт тоғида тypиш ҳaжнинг acocий pyкнларидан бири ҳисобланади. Бу ҳақда гап борар экан, уламолар “Ҳaж – apaфaдyp” деган ҳадисни тилга оладилар.\nХуллас, биз боғланган кезда ёмғир тинган, ҳамюрт зиёратчилар эса кўзланган манзилга етиб келган экан.\n- Ëмғир ëғиб ўтиб кетди. Ҳозир ҳамма ëқ яхши. Каъбада мазза бўлаяпти.\nОзодлик: Чўчқа гриппи билан боғлиқ хавотирлар кўпайган эди. Аҳвол қанақа?\n- Чўчқа гриппи йўқ Худо хоҳласа.\nОзодлик: Эҳтиëт чораларини кўраяпсизларми дейман?\n- Худо кўраяпти эҳтиëт чораларини.\nОзодлик: Энди нима қиласизлар? Арофотда бўласизларми бугун?\n- Ҳа¸ бугун Арофотдамиз. Шомда бирор соат ўтириб¸ кейин Муздалифага кетамиз.\nОзодлик: Сиз бошқа кишисиз шекилли-а?\n- Ҳа¸ биз ëнма ëнмиз. Ўзбекистондагидай шароит яратиб берадигани ҳали йўқ шекилли. Мана қийналмасдан ибодат қилаяпмиз.\nОзодлик: Ҳайитларингиз муборак бўлсин¸ зиëратларингиз қабул бўлсин.\n- Сизларга ҳам насиб қилсин.\nОзодлик: Чўчқа гриппи деган хавотирлар кўп эди. ҳозир қанақа?\n- Бошқаларни билмадикку¸ лекин ҳали ўзбекистонликларга грипп юқиб¸ ҳали нима бўлгани йўқ. Оддий грипп ҳам учрагани йўқ. Маскада юрибмиз. Ҳамма ëқлар яхши. Ҳар битта гуруҳда доктор бор¸ дейди суҳбатдошимиз.\nМана тинглаганингиздек, ҳавонинг эса бироз салқинлигини айтмаганда, ўзбекистонлик ҳожилар зиёратни мушкулликларсиз, имкон қадар тўкис адо этмоқдалар. Зиёратнинг биринчи кунида ёққан қаттиқ ёмғирдан бизнинг зиёратчиларга заҳмат етмаган.\nЎзбекистонлик зиёратчилар гуруҳи етакчиларидан бири – Тошкент шаҳар имом хатиби ўринбосари Эргашали Рустамов ҳам буни таъкидлади ва шунингдек, кўпчиликни ташвишлантириб турган чўчқа гриппидан ҳам ватандош зиёратчиларга азият етмаганини айтди.\nЗеро, 25 ноябр — зиёрат амалларини адо этиш бошланган илк кунда Ҳаж вазирлиги чўчқа гриппи боис 4 киши оламдан ўтганини маълум қилган эди.\nЭргашали Рустамов зиёратнинг иккинчи кунида боғланганимизда, ўзбекистонлик зиёратчилар орасида бу касалликка ҳозирча ҳеч ким чалинмаганини айтиб, кўнгилларни хотиржам қилди.\n- Биз чўчқа гриппи борасида нафақат бу ерга келгандан кейин¸ келгунимизча ҳам бироз ташвишда эдик. Бунинг учун Ҳажга жўнагунимизча жуда катта ишлар қилинган. Алҳамдулиллаҳ Худога шукур қилишимиз керак. Ўзбекистон ҳожиларидан бирортаси чўчқа гриппи ëки оғир гриппга чалингани йўқ¸ дейди Эргашали Рустамов.\nТошкент имом хатиби муовни Эргашали Рустамов ўзбекистон юртдошлар ва дунё мусулмонларини Қурбон ҳайити билан муборакбод қилди.\nБиз эса у киши билан боғланиб, Ҳаж зиёратининг кейинги кунлари ҳақида ҳам ахборот олиш ва сиз тингловчига тақдим қилиб боришга ҳаракат қиламиз.\n“Чўчқа гриппи зиёратчиларга ўз юртида юққан”\nБу йилги Ҳаж зиёрати мавсуми ва шу мавсумга тўғри келган бу йилги серёғин об-ҳаво боис берилган қурбонлар ҳақида Саудия Арабистони Ҳаж вазирлигидан ҳам маълумот олдик.\nВазирликнинг Арофот тоғида зиёратчилар билан бирга бўлган мутасаддиларидан бирининг Озодлик билан суҳбатда айтишича, бир неча соат қуйиб ёққан жала боис нобуд бўлганлар, асосан, Саудия Арабистони фуқаролари экани тахмин қилинмоқда.\n- Биз ҳам мамлакат газеталаридан олган хабарларга кўра, нобуд бўлганларнинг кўпчилиги автомобил ичида бўлган. Чунки, кучли жала кўчаларни сувга тўлдирди. Ҳайдовчиларимиз бундай об-ҳавога кўникмаган. Шунинг учун, кўчаларда дарров бетартиблик юзага келди. Ҳам сув, ҳам тартибсизлик боис автоҳалокатлар кўп бўлди, афтидан, дейди Ҳаж вазирлиги мутасаддиларидан бири.\nУнинг сўзларига кўра, Саудия Арабистонида айни мавсумдаги бу қадар қаттиқ ёмғир бундан 4 йил муқаддам кузатилган, аммо, бунчалик кўп қурбонлар бўлмаган.\nАйни пайтда кучли ёмғир 26 ноябр куни кечга яқин ва кейинги 2 кун давомида ҳам бўлиши кутилмоқда.\n- Мен ҳозир Арофотдаман ва биз кечки 6 ларда яна кучли ёмғир кутаяпмиз. Шу боис, тегишли давлат ташкилотлари ва ҳарбийлар барча эҳтиёт чоралари учун ҳозирлаб қўйилди. Мен ҳам кеча туни билан мижжа қоқмай, идорада бўлдим. Биз учун жуда масъулиятли пайт бўлгани боис, келган ҳожиларни бешикаст кутиб олиб, кузатиб қўйишга астойдил ҳаракат қилаяпмиз, дейди суҳбатдошимиз.\nШу ўринда яна қўшимча қилиш жоиз, бу расмий билан суҳбатимиз куннинг биринчи ярмида бўлди ва куннинг иккинчи ярмига келиб, кучли ёмғирдан нобуд бўлганлар сони 77 нафарга етгани, яна ўнлаб одам бедарак йўқолгани ҳақидаги расмий маълумот ҳам тарқатилди.\nАҳоли гавжум бўлган Жидда, Мадина, Макка каби шаҳарларда фавқулодда хизмат вакиллари ва ҳарбийлар оёққа турғизилди.\nБиз эса Ҳаж вазирлиги мутасаддисидан чўчқа гриппи билан боғлиқ вазият, шу касалликдан нобуд бўлган тўрт ҳожи ҳақида ҳам маълумот беришни сўрадик.\nЗеро, баъзи мутахассилар, нам ҳаво чўчқа гарипи вируси тарқалиши хавфини ошириши ҳақида сўзламоқдалар.\nҲаж вазирлиги ходими сўзларига кўра, вафот этган ҳожиларга касаллик зиёрат чоғида юқмагани аниқланган.\n- Улар бу касалликка Саудия Арабистонига келишдан аввал учрагани аниқланди ва уларнинг атрофидаги зиёратчиларни эҳтиёт қилиш чоралари кўрилди. Ҳозирча, бошқа қурбонлар ҳақида маълумотлар йўқ. Вазият тўлиқ назорат остида. Вазирлик ва давлатнинг масъул идораларининг барчаси тик оёқда туриб, хизмат қилишаяпти, дейди Ҳаж вазирлиги мутасаддиси.\nҲозирча бу йилги Ҳаж зиёрати мавсуми билан боғлиқ аниқлаганимиз тафсилотлар мана шулардан иборат.\n26 ноябр куни Арофот тоғида бўлган зиёратчилар, хусусан, ўзбекистонлик зиёратчилар кун ботгач, Муздалифага бордилар. 27 ноябр куни эса эрталаб Минога қайтиб, у ердан кейин Жамаротга отланадилар ва у ерда шайтонга тош отиш маросимини ўтайдилар.\nКейин эса қурбонлик сўйилади, соч олдирилади. Кейин эса “тавофи ифода”, яъни, Байтуллоҳни тавоф қилиш амали бажарилади. Бу ҳам Ҳаж зиёратининг асосий рукнларидан бири. Етук уламолар бу рукн бажарилмаса ҳам зиёратчининг ҳажи ҳаж бўмайди, дейишади.\nСўнгра зиёратчилар икки кун Мино тоғида бўладилар ва ўзбекистонлик зиёратчилар 29 ноябр куни Ҳаж ибодатини битириб, меҳмонхонага, 2 декабр куни эса Ҳаж зиёратини битириб, Ўзбекистонга қайтадилар.\nУларнинг барчасига омонлик ва зиёрати қабул бўлишини тилаймиз. Ўзбекистонлик ва бошқа мусулмон тингловчиларимизни яна бир бор Қурбон Ҳайити билан табриклаймиз!\nҲаж орзусига етган ким-у, етолмаган ким?\n“Ислом ва мусулмонлар” эшиттиришини тинглаяпсиз. Ҳаж зиёрати насиб қилиб, Маккаю мукаррама, Мадинаю мунавварага қадами етган зиёратчиларнинг ҳоли, кайфиятида, зиёратидан хабар олдик.\nГарчи қутлуғ байрам кунларида тилга олиш бироз ноқулай бўлса-да, дастуримизнинг эндиги қисмида эса уларни кузатиб қолган ва шундай зиёратни ният қилгану, етолмаётган ўзбекистонлик аҳволини ҳам бирров тилга олмасак, бўлмас.\nЗеро, йиллар давомида Ҳажга боришни орзу қилган ва бу орзусига етиш имкони бўлатуриб, ета олмаётган минглаб ўзбекистонликлар бор.\nБизга маълумки, Ўзбекистондан Ҳажга юборилган зиёратчиларнинг расмий сони бу йилги зиёратчиларни қўшиб ҳисоблаганда, 65 минг нафарга етди. Яъни, ҳар йили 5000 зиёратчи Саудия Арабистонига жўнатилади.\nҲаж вазирлиги томонидан белгиланган ҳар минг кишига бир кишилик квотага кўра, ҳозир аҳолиси 28 миллионга етган Ўзбекистондан 28 минг киши Ҳаж зиёратига бориши мумкин.\nАммо, нега 28 минг эмас, фақат 5000 киши зиёратга жўнатилаётганига Ўзбекистондаги расмий диний ташкилотлар ҳанузгача аниқ расмий жавоб бергани йўқ. Аммо, баъзи норасмий маълумотларга кўра, ҳар йили расмийлар айтгани каби 5000 эмас, балки 5200, 5300 киши зиёратга боради.\nМисол учун, бу йил Саудияда ўзбекистонлик ҳожилар жойлашган меҳмонхона маъмуриятидан олинган норасмий маълумотга кўра, 5200 киши зиёратга келган.\nЎзбекистонда эса зиёратга орзумандлар бисёр. Бироз муқаддам ана шундай орзумандлардан бири Озодликка берган интервьюсида зиёратчиларни танлаш учун ўтказиладиган узундан-узоқ чиғириқ ҳақида ҳикоя қилган эди.\n- Ҳажга боришни ният қилган одам маҳалла комитетига учрайди. Маҳалла комитети “Шу одамнинг Ҳажга бориши учун бизнинг қаршилигимиз йўқ” деган справка беради. Бу справкани олиб сиз ҳокимиятга борасиз. Туман ҳокимиятида диний масалалар билан шуғулланадиган шахслар бўлади. Улар сизнинг справкангизни олиб қолиб¸ сизни рўйхатга киргизиб қўйишади. Биз турадиган маҳалла анча катта маҳалла. Ҳар йили бешта¸ ўнта одам хоҳлайди. Лекин ўша шаҳардан 500 та кетадиган бўлса¸ буни бутун маҳаллаларга тақсим қилиб чиқишади. Кимдир 2009 да¸ кимдир 2010 да¸ кимдир 2011 да навбатга ëзилади. Бошқа давлатларда бунақа нарсалар йўқ. Германияда ëки бошқа Европа давлатларида бир ой олдин ҳаракат қилсангиз ҳам¸ озгина нархи қиммат бўлса ҳам бориб келасиз. Ўша йилнинг ўзида бориб келасиз. Қолиб кетмайсиз. Россия¸ Қозоғистон ëки Қирғизистон орқали чиқиб келаман десангиз¸ унга ҳам қаршилик қилишади. Ҳаж зиëрати бўйича ўзаро келишувга асосан Ўзбекистон фуқароси фақат Ўзбекистон орқали Ҳаж қилиши мумкин деган тартиб бор¸ деган эди бироз муқаддам Ўзбекистондан Ҳаж зиëратига орзумандлардан бири.\nЖаладан ўзбек ҳожиларига зиëн етмаган


16:31 / 13.10.2017 4037 pdf Ўқиш режими + -\n“Албатта, Мен тавба қилган, иймон келтирган ва яхши амал қилган, сўнгра тўғри юрганларни кўплаб мағфират қилгувчиман”. (Тоҳо, 82)\nТавба – банда ўзлигини англаб, қилган гуноҳларига надомат чекиб, келгуси ҳаётида яна шундай ҳолатга дучор бўлиб қолса ҳам, ўша гуноҳни такрорламасликка чин дилдан азм қилишидур. Шундагина банда ҳақиқатан Аллоҳга тавба қилган ва Унинг розилиги йўлига юрган саналади. Аллоҳ субҳонаҳу ва таоло кечаси гуноҳ қилган бандалари тавба қилишлари учун кун бўйи илтифот қилади. Кундузи гуноҳ қилган бандалари тавба қилишлари учун кечаси билан илтифот қилади.\nТавба икки хил бўлади:\n– биринчиси меҳрибон ва шафқатли Аллоҳ таоло томонидан бўлади. Бу - Аллоҳнинг бандаларига марҳамати ва банданинг тавбасини қабул қилиши;\n– иккинчиси банда томонидан бўлади. Бу – гуноҳдан қайтиш ва истиғфор айтиб гуноҳи кечирилишидан умидвор бўлиш.\nПок Парвардигорнинг раҳмати ҳар бир нарсани ўз ичига олгусидур. Унинг раҳмати кенгдур. Гуноҳдан қайтишни ирода қилган ҳар бир гуноҳкор осий бандага етиб борур. Аллоҳ субҳонаҳу ва таоло тавба қилиб истиғфор айтган бандасидан Ўз раҳматини дариғ тутмагай. Шунинг учун мен тавбанинг фазилат қанчалар буюк, тавба қилган бандага тавба қилгани учун Правардигори томонидан марҳамат қилинадиган мукофотлари қанчалар улуғлиги бизларга далил бўлсин деб бу бобда қиссалардан бир қанчасини тақдим қилдим.\nАллоҳ субҳонаҳу ва таоло ҳадиси қудсийда айтади:\n“Эй одам боласи! Мен сени ўз қудратим билан яратдим, неъматим ила тарбия қилдим. Сен эса менга хилоф қилдинг ва осийлик қилдинг. Агар Менга қайтсанг, Мен сенинг тавбангни қабул қиламан. Мен шунчалик кечиримли ва меҳрибондурман, сен Менга ўхшаган тангрини қаёқдан топа оласан?!”\nЖуҳайнадан бўлган бир аёл Расулуллоҳ саллоллоҳу алайҳи васалламнинг ҳузурларига келиб:\nМен жазолашга лойиқ иш қилиб қўйдим. Уни менга қўллашингизни сўрайман, – деди.\nУ зинодан ҳомиладор бўлиб қолган эди. Расулуллоҳ саллоллоҳу алайҳи васаллам уни токи туққунга қадар чиройли парваришлаш учун валийсига топширдилар. Қачон туғиб, нифосдан пок бўлиб, эмизишларни адо қилганидан сўнг тошбўрон қилдирдилар. Унинг жанозасини ўқимоқчи бўлган эдилар, Умар розияллоҳу анҳу ажабланиб сўради:\nЭй Аллоҳнинг расули! У зинокор бўлса ҳам, жанозасини ўқийверасизми?\nРасулуллоҳ саллоллоҳу алайҳи васаллам жавоб бердилар:\nУ шундай тавба қилдики, унинг тавбасини Мадина аҳлидан етмиштасига тақсимлаб берсам, ортиб қолур. Қандай қилиб жанозасини ўқимайин, ҳолбуки, у ўз жонини Аллоҳ йўлида қурбон қилган бўлса!?\nКаъб ибн Моликнинг тавбаси\nРасулуллоҳ саллоллоҳу алайҳи васаллам асҳобини Табук ғазотидан шаръий узрсиз қолган кимсалар билан гаплашишни тақиқлаб қўйдилар. Улар Каъб ибн Молик, Мирора ибн Рабиъ ва Ҳилол ибн Умайя эди.\nКаъб ибн Молик розияллоҳу анҳу айтади:\n“Одамлар биздан қочар, муносабатлари ўзгариб қолган эди. Ҳатто ер ҳам, бошқа нарсалар ҳам мендан ўзини олиб қочаётгандек эди. Бу ҳолат эллик кеча давом этди. Иккала шерикларим эса уйларидан чиқмай йиғлаб ўтирар эдилар. Мен қавмнинг ёшроғи ва бардошлироғи эдим. Шунинг учун мен чиқиб намозни мусулмонлар билан бирга ўқир ва бозор айланиб юрар эдим. Ҳеч ким мен билан гаплашмас эди.\nРасулуллоҳ саллоллоҳу алайҳи васалламнинг намоздан кейинги мажлисларига бориб салом берар эдим. Ўзимча “Расулуллоҳ саллоллоҳу алайҳи васаллам менинг саломимга жавоб қайтариш учун лабларини қимирлатдилармикин ё йўқми”, – дер эдим. Сўнг у зотга яқин бўлиб намоз ўқиб, яширинча назар солиб қўяр эдим. Қачон намозимга юзлансам, менга юзланар, у зот томонга қарасам, юз ўгириб олар эдилар.\nШу ҳолатда одамларнинг мендан алоқа узишлари чўзилиб кетди. Шунда мен бориб амакимнинг ўғли, мен учун инсонларнинг энг суюклиси бўлган Абу Қатоданинг деворидан тирмашиб тушиб унга салом бердим. Аллоҳга қасамки, у ҳам менга жавоб қайтармади. Мeн унга:\nЭй Абу Қатода, сендан Аллоҳнинг номи ила сўрайман. Сен мeнинг Аллоҳни ва расулини яхши кўришимни биласанми? – дeдим.\nУ сукут қилди. Иккинчи бор яна Аллоҳнинг номи билан сўрадим. Яна сукут қилди. Учинчи бор ҳам Аллоҳнинг номи билан сўраган эдим:\nАллоҳ ва Унинг расули билувчироқ, – дeди. Шунда икки кўзим ёшга тўлиб, дeвордан тирмашиб орқамга қайтиб кeтдим.\nЭллик кечадан сўнг уйимизнинг тeпасида бомдод намозини ўқиётган эдим, Аллоҳ зикр қилгандек ҳолимда юрагим сиқилиб, ер кeнг бўлишига қарамай, торайиб кeтгандeк бўлиб турган бир пайтда ногаҳон бир кишининг Сал тeпалигига чиқиб олиб баланд овози билан:\nЭй Каъб ибн Молик! Суюнч хабари! – деган овозини эшитиб қолдим.\nХурсандчилик соати кeлганини билиб, саждага йиқилдим. Инсонларнинг энг билгувчироғи – Расулуллоҳ саллоллоҳу алайҳи васаллам бомдод намози вақтида Аллоҳ бизларнинг тавбамизни қабул этганини эълон қилибдилар. Одамлар мeн ва икки биродаримга хурсандчилик хабарини бeришга шошилишибди. Бир киши мeнинг олдимга от минган ҳолда чопиб кeлди. Яна бир киши Аслам қабиласидан пиёда кeлди. Бу киши тоғ ошиб кeлиб баланд овоз ила башорат бeрди. Унинг овози отдан ҳам тeзроқ эди. Устимдаги икки кийимимни ечиб мeнинг ҳузуримга хушхабар олиб кeлиб бақирган кишига суюнчи учун кийгизиб қўйдим. Аллоҳга қасамки, ўша кунда шу икки кийимимдан бошқасига эга эмас эдим.\nЭнди мeн икки кийимни қарзга олиб, Расулуллоҳ саллоллоҳу алайҳи васалламнинг ҳузурларига жўнадим. Одамлар йўлда тавба қабул бўлгани билан мeни табриклашарди. Улар мeнга: “Аллоҳ таоло тавбангни қабул қилгани билан табриклаймиз!” – дeйишар эди.\nМасжидга кирсам, Расулуллоҳ саллоллоҳу алайҳи васаллам атрофларида одамлар билан ўтирган эканлар. Шунда Талҳа ибн Убайдуллоҳ розияллоҳу анҳу ўрнидан турди-да, мeн томон югуриб, мeн билан қўл бeриб сўрашиб табриклади. Аллоҳга қасамки, муҳожирлардан Талҳа розияллоҳу анҳудан бошқа бирор киши турмади. Шунинг учун уни ҳаргиз унутмайман.\nСўнг Расулуллоҳ саллоллоҳу алайҳи васалламга салом бeрдим. У зот хурсанд бўлганларидан юзлари ярқираб:\nОнанг сени туққанидан бери ўтган кунларнинг энг яхшисининг хурсандлик хабарини бeраман! – дeдилар.\nЭй Аллоҳнинг расули, бу Сиз тарафингизданми ёки Аллоҳ томониданми? – сўрадим. У зот саллоллоҳу алайҳи васаллам:\nЙўқ, бу Аллоҳ томонидан, – дeдилар.\nРасулуллоҳ саллоллоҳу алайҳи васаллам хурсанд бўлсалар, юзлари гуёки ойнинг парчасига ўхшаб нурланиб кeтар эди. Биз буни шундан билиб олар эдик.\nРасулуллоҳ саллоллоҳу алайҳи васаллам ушбу оятни тиловат қилдилар:\n“Ва ортда қолган уч кишига ҳам. Уларга кенг ер тор бўлиб, юраклари сиқилиб, Аллоҳдан қочиб, ўзгага бориб бўлмаслигига ишонганларидан сўнг тавба қилишлари учун тавба эшиги очилди. Албатта, Аллоҳ тавбаларни қабул қилувчи ва раҳмли зотдир”. (Тавба, 118)\nРасулуллоҳ саллоллоҳу алайҳи васалламнинг ёнларида ўтириб:\nЭй Аллоҳнинг расули, мeн бу тавбамнинг қабул этилгани учун барча молларимни Аллоҳ ва расули йўлига садақа қиламан, дeдим. У зот:\nМолингнинг баъзисини ўзинг учун олиб қўй. Шу сeн учун яхши бўлади, – дeдилар. Мeн:\nУндай бўлса Хайбардаги улушимни олиб қоламан, – дедим”.\nАбу Суфённинг кечирилиши\nАбу Суфён ибн Ҳорис Расулуллоҳ саллоллоҳу алайҳи васалламнинг амакиваччаси ва эмикдош биродари эди. Уни ҳам Ҳалимаи Саъдия розияллоҳу анҳо эмизган эди. Ёшлигидан Расулуллоҳнинг ўртоғи бўлган. Аммо пайғамбар бўлгач, у зотга ҳеч кимга қилмаган душманликлар қилди. Расулуллоҳни ва саҳобаларини ҳажв қилар эди.\nШу зайлда 20 йил давомида Расулуллоҳга душманлик қилиб мусулмонларни ҳажв қилди. Қурайш қабиласи Расулуллоҳга қарши жанг қилиши учун чиққан ўринларнинг бирортасидан ҳам қолмади.\nКейин эса Аллоҳ таоло унинг кўнглини Исломга мойил қилди. Ҳолбуки, унинг қонини тўкиш ҳалол қилинган эди.\nАбвода Расулуллоҳ саллоллоҳу алайҳи васалламга рўпара келди. Абу Суфён айтади: “Менга кўзлари тушиши билан мендан юзларини ўгириб олдилар. Бу ҳолат бир неча бор такрорланди. Расулуллоҳ мендан юз ўгирганини кўриб, мусулмонларнинг ҳаммалари юз ўгирдилар.\nАнсорлардан бирор кишини ўртага солиши умидида Умарга қарадим. У эса “Эй Аллоҳнинг душмани! Сен эмасми Расулуллоҳга ва асҳобларига озор берган! Душманлигинг машриқу мағрибни тўлдирди-ку!” – деди.\nСўнгра Аббоснинг олдига кириб: “Эй амаки, мен исломга киришим билан ўз яқинлигим ва ашрафим туфайли Расулуллоҳни хурсанд қиламан деб умид қилган эдим, аммо ўзингиз кўриб тургандек бўлди. Энди ўзингиз гаплашиб мендан рози бўлишга кўндириб беринг”, – дедим.\n“Йўқ! Аллоҳга қасамки, шу ҳолатни кўриб туриб у зот билан сен тўғрингда асло гаплашмагайман!”\nАли билан гаплашсам, у ҳам ўша гапдан бошқа сўз айтмади.\nБориб Расулуллоҳ саллоллоҳу алайҳи васалламнинг эшиги олдига ўтириб олдим. Аммо на Расулуллоҳ, на мусулмонлардан бирор киши менга бир оғиз ҳам гапирмадилар. Қаёққа борсалар ҳам, ўғлим Жаъфарни олиб эшигининг олдида ўтиравердим. Бироқ менда фақатгина юз ўгирар эдилар.\nБирга юравердим. Макка фатҳи кунларида ҳам бирга бўлдим. Расулуллоҳ саллоллоҳу алайҳи васаллам Абтаҳга тушганларида ёнларига яқин бордим. Бу сафар аввалгидан кўра мулойим назар ташладиларки, ҳатто табассум қилсалар деб умид қилдим.\nУ зотнинг ҳузурларига бани Абдулмутталибнинг аёллари байъат қилиш учун келганларида менинг хотиним ҳам бирга келди. Унинг исломга кириши менга нисбатан Расулуллоҳ саллоллоҳу алайҳи васалламнинг кўнгиллари яна ҳам юмшашига сабаб бўлди.\nҲунайн ғазоти куни Расулуллоҳ саллоллоҳу алайҳи васаллам хачирларини тўхтатиб қиличларини яланғочладилар. Мен ҳам қўлимда қилич билан отимдан сакраб тушдим. Аббос хачирнинг жуганининг бир тарафидан, мен иккинчи тарафидан тутдим. Расулуллоҳ саллоллоҳу алайҳи васаллам: “Бу ким?” деб сўрадилар.\nАббос: “Бу сенинг биродаринг, амакингнинг ўғли Абу Суфён ибн Ҳорис. Эй Аллоҳнинг расули! Энди ундан рози бўлиб қўйгин”, – деди.\nРасулуллоҳ саллоллоҳу алайҳи васаллам: “Хўп, майли. Менга душманлик учун қилган ҳар бир адоватини Аллоҳ кечирсин!” – дедилар.\nЖангда қатнашдим. Мен энди Расулуллоҳ саллоллоҳу алайҳи васаллам томон ёғилаётган душман найзаларидан асло ҳайиқмас эдим. Қачонки Расулуллоҳ саллоллоҳу алайҳи васалламни мўлжалга олганларида менга: “Олдинга ўт!” дедилар. Шундай ҳамла қилдимки, душманлар ўз ўринларидан чекинишга мажбур бўлдилар. Расулуллоҳ саллоллоҳу алайҳи васаллам ортимдан изма-из келдилар. Уларнинг ҳар бирини бир фарсаҳдан узоқликка улоқтириб юбордимки, натижада ҳар тарафга тум-тарақай бўлиб кетишди. Расулуллоҳ саллоллоҳу алайҳи васаллам бир ҳовуч тупроқ олиб мушриклар томонга: “Шоҳатил вужуҳ” (Юзларинг дабдала бўлсин!) деб сочиб юбордилар. Сўнгра: “Каъбанинг Роббисига қасамки, хор бўлгайсизлар!” дедилар”.\n17:33 / 12.10.2017 2440\n16:49 / 13.10.2017 3081\n5317 16:59 / 08.04.2016\n2692 17:04 / 08.01.2017\n2372 18:05 / 13.11.2019\nиккинчи мақолаҲа, мусулмон инсон ўзи учун яхши кўрган ҳар бир нарсани бошқа биродарларига ҳам раво кўради. У ўзининг жаннатга киришини яхши кўрса, бошқаларнинг давоми...\n1732 13:50 / 14.08.2019\n335 14:14 / 17 август\n294 14:13 / 16 август


ЖССТ COVID-19нинг янги штаммига ном берди | Azon.uz - Ахборот-таҳлилий портал\n2022 йил 20 январ, пайшанба\nЖССТ COVID-19нинг янги штаммига ном берди\n779 08:06 27.11.2021\nЖаҳон Соғлиқни Сақлаш Ташкилоти (ЖССТ) коронавируснинг B.1.1.529 янги штаммини юнон алифбосининг 15-ҳарфига мувофиқ «Омикрон» деб атади.\nТашкилот ушбу штаммни "ташвиш уйғотувчи вариант" сифатида таснифлади. Таъкидланишича, ушбу штаммда 32 та мутация мавжуд бўлиб, улардан баъзилари ташвиш уйғотмоқда.\nИлк бор B.1.1.529 штамми Жанубий Африка Республикасида қайд этилган. У Ботсвана, Исроил, Гонконг ва Бельгияда ҳам аниқланган.\nЖССТ ҳозирги ПЗР тестлари ушбу штаммни аниқлай олишини таъкидлади.\nДастлабки маълумотлар бошқа штаммларга қараганда ушбу вариант билан қайта инфекцияланиш хавфи юқорилигини кўрсатмоқда. Мутахассислар ҳозирда янги штамм ҳақида маълумот йиғмоқда. Хусусан, уларнинг вазифаси ҳозирда қўлланилаётган COVID-19га қарши вакциналар ундан қанчалик ҳимоялашини аниқлашдан иборат.\nЖССТ коронавирус Махсус Африка Исроил Гонгконг Бельгия\nЕвропаликларнинг ярмига омикрон юқиши мумкин\n375 09:26 12.01.2022\nЖССТ эмлашни тезлаштиришга чақиряпти\n439 09:12 30.12.2021\nҚатор давлатларда қатъий карантин чоралари кучайтирилмоқда\n437 11:37 22.12.2021\nЖССТ раҳбари пандемиядан кейинги муаммолар ҳақида гапирди\n545 17:25 16.12.2021\nҚаршимизда турган янги офат – СНЮС маҳсулотлари!\n2018 11:05 05.12.2021\nЖССТ Туркманистонни коронавирусни фаолроқ излашга чақиради\n516 19:10 01.12.2021\nТолиблар ўзларига қаршилик кўрсатаётган қўмондонлар билан учрашди\nИсроил вазири жинсий тажовузларни маъқуллагани маълум бўлди


Табиий ресурслар камайиб бормоқда, экология ёмонлашиб, иқлим ҳар йили ўзгармоқда. Олимлар инновацияларни жорий этиш ва сайёрамизнинг емирилишини ҳеч бўлмаганда секинлаштиришни исташяпти.\nИнсониятнинг айни дамдаги муҳим вазифаларидан бири атроф-муҳитга ҳар йили тўкилаётган миллионлаб тонна чиқиндидан халос бўлишдир.\nБугун сайёранинг ифлосланиши муаммосини ҳеч бўлмаганда қисман ечишда ёрдам берадиган 11 та кашфиётни эътиборингизга ҳавола этамиз.\n1. Уммондаги чиқиндидан кроссовкалар\nAdidas компанияси сайёрани чиқиндидан тозалашга ўз ҳиссасини қўшишга қарор қилиб, океандан йиғиб олинган пластикдан оёқ кийим ва спорт кийимининг бир неча турини яратди. Маҳсулот сифати немис концернининг одатий кроссовкалариникидан қолишмайди.\n2. Ўз-ўзидан йўқ бўладиган идишлар\nҒоя исландиялик Ари Йонсонга тегишли. Кўринишидан оддий бутилка, бироқ у бўшаганида тезда чирийди. Хавфсиз материаллардан ишланган. Хоҳишга қараб, уни еб юборса ҳам бўлади. Саломатлик учун зарарли эмас.\n3. Эски бутилкаларнинг янги ҳаёти\nПластик бутилкалар шу қадар кўпки, улардан нафақат ўйинчоқ ва майда мосламаларни ясашда фойдаланишмоқда. Баъзи моҳир одамлар бутилкалардан қайиқ ва ҳатто уйлар ҳам қуришяпти.\n4. Сувда эрийдиган ҳамда пластик ўрнини босувчи\nИндонезиянинг Avani компанияси пластикни экологик тоза воситалар билан бутунлай алмаштиришни ўз олдига мақсад қилди. Бу стаканлар ҳатто қоғоз ва жўхори крахмалидан ясалган. Идишлар ярим йил ичида чирийди. Зарур бўлса, уларни ҳатто сувда эритиб юбориш ҳам мумкин.\n5. Пластик ўрнини босувчи яна бир кашфиёт\nФото: Bee's Wrap\nBee's Wrap компанияси пахта, ари елими ва дарахт қорамойидан тайёрланган плёнкани намойиш этди. Бундай ўрамдан кўп марта фойдаланиш мумкин, чунки уни ювиш мумкин.\n6. Сув ўтмас банан териси\nФото: Green Banana Paper\nGreen Banana Paper компанияси\nGreen Banana Paper компанияси қоғоз ва тери ўрнини босадиган экологик тоза ечимни тақдим этишмоқда. Гап шундаки, банан толасидан тайёрланган материал экологик тоза саналади, чунки ҳар бир хосилдан кейин банан япроқлари қуриб қолади ва янги япроқларга "жой бўшатади”. Ҳозирда компания ана шундай "бананли” ҳамённи таклиф этмоқда.\n7. Денгиз сувини тозалайдиган элак\nМембраналар амалиётда тузларни фильтрлашдаги самарасини исботлади. Материал устида бироз иш олиб бориш қолди. Ана шундан кейин денгиз тузидан катта миқдорда ичимлик суви олиш мумкин бўлади.\n8. Ҳаводан ичимлик суви\nСайёранинг турли минтақаларидаги қурғоқчилик ичимлик сувини топишнинг янги усулларини излашга мажбур қиляпти. WaterSeer мосламаси сувни ҳавонинг ўзидан конденсация қилади. У суткасига 37 литр сув тўплай олади.\n9. Тежамкор душ\nNebia — сув оқимини миллионлаб томчига айлантирувчи душ. Сувни кўп сарфламай, сув буғини яратади. Nebiaнинг яратувчилари бу қурилма одатий душ билан таққослаганда сув 70 фоиз тежалишини маълум қилишмоқда.\n10. « Хоббит уяси», ёки экоуй\nЯнги авлод уйлари адибларнинг ҳикояларига чизилган декорациялари каби кўринади. Лойиҳа мутахассисларининг билдиришича, тупроқ билан қопланган бундай уйлар иқлим назоратга эга бўлиб, узоқ муддат хизмат қилади ва таъмирга муҳтож бўлмайди. Бундан ташқари, унинг деворидан боғ сифатида ҳам фойдаланиш мумкин.\n11. Чиқинди йиғадиган қурилма\nSeabin қурилмасини сувга тушириш мумкин. У қирғоқдан 20 килограмгача сузиб юрадиган чиқинди, ҳатто тўкилган ёқилғини ҳам йиғиш мумкин.Seabin чиқиндини сув билан сўриб олиб, кейин уларни бир-биридан ажратади.\nНима деб ўйлайсиз, мосламаларнинг қай бири ҳозирнинг ўзидаёқ асқотиши мумкин?\nҚўшилди: 15 05 2018 йил\nКелажак озиқ-овқати: 10 йилдан кейин дунё аҳли нима тановул қилади


100 ТА ЭНГ ЯХШИ ИННОВАЦИОН ЛОЙИҲА ЭГАЛАРИ ТАҚДИРЛАНДИ - Ўзбекистон овози газетаси\n100 ТА ЭНГ ЯХШИ ИННОВАЦИОН ЛОЙИҲА ЭГАЛАРИ ТАҚДИРЛАНДИ\nРеспублика Хотин-қизлар қўмитаси қошидаги Ихтирочи аёллар уюшмаси томонидан «Ўзбекистон аёлларининг 100 та энг яхши инновацион лойиҳаси» I Республика танлови ўтказилди. Унда кўплаб олима аёллар, тадқиқотчилар, турли соҳа вакиллари, талабалар, ҳатто ўқувчи қизлар ҳам иштирок этди.\nТанлов қатнашчилари 3 босқичда «Энг яхши ихтиро», «Энг яхши фойдали модел», «Энг яхши саноат намунаси», «Омадли старт» каби 11 номинация бўйича саралаб олинди. Дастлабки босқичда 3000 дан зиёд хотин-қиз қатнашди.\nЖорий йилнинг 6-7 февраль кунлари пойтахтимизда танловнинг якуний босқичи кўтаринки руҳда ўтди. Унда мутахассислар ҳар бир лойиҳа устида муҳокамалар олиб боришди. Қатнашчилар тақдим этган маълумотлар, ташаббусларнинг ҳаётийлиги, истиқболлилиги инобатга олинган ҳолда, 100 та энг яхши лойиҳа саралаб олинди.\nКуни кеча «Туркистон» санъат саройида бўлиб ўтган танлов ғолибларини тантанали тақдирлаш маросимида келгуси вазифалар хусусида ҳам сўз юритилди.\nТаъкидландики, лойиҳаларни ҳаётга жорий этиш асосий мақсад бўлади. Инновацион фаолиятни тарғиб қилиш ҳамда ривожлантириш, республикамизнинг турли корхоналарида самарали ишлаб чиқаришни йўлга қўйишда хотин-қизларнинг ижодий салоҳиятини кучайтириш чоралари кўрилади.\nБундан ташқари, олий таълим муассасалари, илмий-текшириш институтлари, илмий ишлаб чиқариш марказлари олимлари ва саноат корхоналарининг етакчи мутахассислари билан «устоз-шогирд» тизими асосида ҳамкорлик йўлга қўйилиб, тадбирлар ўтказилади. Уюшмада фаолият юритадиган «Янги авлод олималари», «Ихтирочи аёллар» ҳамда «Тадбиркор аёллар» мактаблари ташкил этилади. Шу асосда касб-ҳунарга йўналтирилган малака ошириш курслари, маҳорат дарслари тизимли равишда йўлга қўйилади.\nТақдирлаш маросимида, шунингдек, ғолибликни қўлга киритган иштирокчиларнинг ишлари асосида тайёрланган видео роликлар ҳамда концерт дастури намойиш этилди.\nМамлакатимиз бўйича 100 та энг яхши инновацион лойиҳа эгалари бўлган хотин-қизлар қимматбаҳо совғалар билан тақдирланди.


27 ёшли америкалик аёл бир ярим йилда 195 давлатга борди\n09:17 / 06.02.2017\n2015 йилнинг июлида бошланган саёҳат 18 ой ва 26 кун давом этди. У бу вақт оралиғида 195 давлатга бориб, иккита жаҳон рекордини ўрнатди. Де Пеколь жаҳоннинг барча давлатларига ташриф буюрган тарихдаги биринчи аёлга ва бу ишни тез амалга оширган илк инсонга айланди. Аввалги рекордчи – америкалик профессор Или Лю бунга уч йил, уч ой ва олти кун сарфлаганди.\nСаёҳатчи аёлга ҳар бир давлатга бориш учун ўртача икки-уч кун вақт талаб этилди. У ўз сафари давомида тақдимот маросимларида қатнашди ҳамда талабалар ва маҳаллий ҳокимият вакиллари билан учрашди. Барча ташрифларни ҳам тинчгина ўтди, дейиш мушкул. Перуда сайёҳ аёл кетаётган таксига қуролланган босқинчилар ҳужум қилган бўлса, Баҳрайн ва Ливияда уни Марказий разведка бошқармаси буюртмасига кўра ишлайди деб ҳисоблашди. Гренадада Де Пеколни наркокурьер деб ўйлашди ва тегишли текширув жараёнида сўнг қўйиб юборишди.


ХАЛҚ ШОИРИ ЁДГА ОЛИНДИ | "Адолат" СДП\nЎзбекистон халқ шоири Ҳабиб Саъдулла (1942-2006) - Давлат мукофоти нишондори, «Эл-юрт ҳурмати» ордени соҳиби. «Баҳор билан суҳбат» (1975), «Мулоқот» (1979), «Яна остонангда» (1982), «Эҳтиром» (1984), «Боғлар юртин боласимиз» (1988), «Тазарру», «Кўчамдан жонон ўтганда» (1992), «Косонсой карвонлари» (1993), «Учкўрғоннинг уч хирмони» (1996), «Рамазон муножоти» (1997), «Нур қадри» (1998), «Танланган асарлар» (2 жилдли, 2002) каби шеърий китоблари нашр этилган. Драма («Юсуф ва Зулайҳо», 1975) ва комедиялар ҳам ёзган («Рахмат, иғвогар», 1989).\nТаниқли ижодкор ва жамоат арбоби таваллуд топган кун ҳар йили мамлакат миқёсида, шунингдек, Наманган вилоятида кенг нишонланади. Маҳаллаларда, корхона ва ташкилотларда, ўқув муассасаларида учрашувлар, давра суҳбатлари, мушоиралар ўтказиш яхши анъанага айланган. Бу йилги апрель ойининг илк ҳафтасида ҳам шундай бўлди.\n8-умумтаълим мактаби Наманган шаҳридаги шоир туғилиб ўсган “Марғилон” маҳалласида жойлашган. Таълим масканида Ҳабиб Саъдулла таваллуд топган кунга бағишлаб ўтказилган тадбирда Ўзбекистон “Адолат” СДП вилоят Кенгаши вакиллари ҳам иштирок этдилар. Адабий кечани мактаб директори Баҳодир Абдурасулов очди ва олиб борди. Партиямиз вилоят Кенгашининг матбуот хизмати котиби, Ўзбекистон Журналистлари ижодий уюшмаси аъзоси Нурбек Абдуллаев таниқли ижодкор ҳақидаги хотираларини сўзлаб берди.\n– Ҳабиб Саъдулла нафақат менга, балки ўнлаб журналистлар, шоир ва ёзувчиларга устозлик қилган, - деди у. – У ёзган шеър ва достонлар, қисса ва драмалар замонавий ўзбек адабиётининг ҳазинасидан муносиб ўрин олган, деб бемалол айтиш мумкин. Ижодкор битган асарлар ҳам китобхонлар томонидан севиб ўқилиши бежиз эмас. Битган ғазаллари асосида тайёрланган қўшиқлар деярли ҳар куни радио ва телевидениеда янграб туради. Кўплаб шеърлари хорижий тилларга ҳам таржима қилинган.\nФахрий педагог Неъматжон Бобохонов сўзга чиқиб, ижодкорнинг ҳаёти ва адабий фаолиятини шарҳлаб берди. Шоирнинг жамоат арбоби сифатида ҳам қизғин фаолият олиб борганлиги эсланди. Чиндан-да Ҳабиб Саъдулла Ўзбекистон Республикаси Олий Мажлиси депутати сифатида Наманган шаҳрини ижтимоий-иқтисодий ривожлантиришга катта ҳисса қўшган.\nШундан кейин мактаб ўқувчилари томонидан тайёрланган бадиий дастур намойиш этилди. Унда ижодкорнинг шеърлари ва достонларидан парчалар, қўшиқлар янгради. Адабий кеча қатнашчилари Ҳабиб Саъдулланинг асарларидан ташкил топган китоблар кўргазмасини ҳам кўздан кечирдилар.\nАкбаржон МАНСУРОВ, Ўзбекистон “Адолат” СДП Наманган қилоят Кенгаши ходими


UZEX ҳафталик дайжести (11 – 17 январь) | Новости | UZEX.uz\n2021 йил 3-март 05:14 (GMT+5)\nUZEX ҳафталик дайжести (11 – 17 январь) | Новости\nКичик бизнес ва хусусий тадбиркорлик субъектлари иштирокида тузилган битимларнинг умумий ҳажми 448,8 млрд сўмни ташкил қилди. Давлат харидлари тизимларида ўтказилган электрон савдолар натижасида бюджет ва корпоратив буюртмачиларининг 11,7 млрд сўмлик маблағлари тежалди.\nКўриб чиқилаётган давр мобайнида онлайн аукцион орқали 2 522 та авторақамлар сотилди, сотилган давлат рақам белгиларининг умумий суммаси 5,5 млрд сўмни ташкил қилди. Рақобатли савдолар натижасида битимларнинг 5,3% биринчи тоифадаги авторақамларга, 12,8% иккинчи, 15,5% учинчи, 13,5% тўртинчи, 18,0% бешинчи ва 34,9% олтинчи тоифа авторақамларга тегишлидир.\nКўриб чиқилаётган даврда очиқ биржа савдолари орқали жами 1 223,2 млрд сўмлик товар ресурслари сотилди. Сотувчи корхоналар маҳсулотларни тасдиқланган жадвалларга риоя қилган ҳолда биржа савдоларига қўйишди, шу жумладан:\nЎтган ҳафтада биржа савдоларига 6 842,0 тонна пахта ёғи қўйилди ва улардан 2 440,0 тоннаси, яъни 35,7% сотилди. Ўтказилган савдоларда ҳар куни ўртача 70 та харидор иштирок этди.\nКўриб чиқилаётган даврда барча навли пахта ёғининг кунлик ўртача нархлари маҳсулотнинг бир тоннаси учун 12 971,1 минг сўмдан 12 917,2 минг сўмгача пасайди. Ҳафта якунларига кўра 1-навли пахта ёғининг ҳафталик котировкаси маҳсулотни бир тоннаси учун 13 499,6 минг сўмни ташкил этди.\nБиржанинг шакар бозорида ҳам нархларнинг кичик пасайиши қайд этилди. Ҳафта давомида биржа савдоларига 5 974,0 тонна шакар қўйилди ва улардан 4 225,0 тоннаси, яъни 70,7% сотилди.\nКўриб чиқилаётган даврда шакарнинг барча категорияси бўйича шаклланган кунлик ўртача нархлар маҳсулотнинг бир тоннаси учун 6 832,4 минг сўмдан 6 803,5 минг сўмгача пасайган. Бунда шакар маҳсулотлари деярли ўртача бошланғич нарх даражасида сотилди. Ўтказилган биржа савдолари натижасида маҳаллий шакарнинг 3-категорияси бўйича шаклланган ўртача ҳафталик нархи маҳсулотни бир тоннаси учун 6 817,5 минг сўмни ташкил этди.\nЎтган ҳафта мобайнида биржа савдоларига 107 629,0 тонна цемент қўйилди ва улардан 99 948,0 тоннаси, яъни 92,9% сотилди. Ўртача кунлик сотув ҳажмлари 20,0 минг тоннани ташкил қилди.\nКўриб чиқилаётган даврда цементнинг барча маркалари бўйича шаклланган кунлик ўртача нархлар маҳсулотнинг бир тоннаси учун 598,8 минг сўмдан 686,4 минг сўмгача кўтарилди.\nЎтган ҳафтада биржа савдоларига 32 927,0 тонна АИ-80 маркали автомобиль бензини қўйилди ва улардан 19 019,1 тоннаси, яъни 57,8% сотилди. Ўтказилган савдоларда ҳар куни ўртача 35 харидор иштирок этди.\nКўриб чиқилаётган даврда АИ-80 маркали автомобиль бензиннинг ўртача кунлик нархи маҳсулотнинг бир тоннаси учун 5 796,2 минг сўмдан 5 869,8 минг сўмгача ёки 1,3% га кўтарилди.\nКўриб чиқилаётган даврда АИ-80 русумли автомобиль бензиннинг ўртача ҳафталик котировкаси 5 821,6 минг сўмни, АИ-91 – 7 065,9 минг сўмни ташкил этди.


Челак кўп тармоқли марказий поликлиникасида иссиқлик тизими ишламайди - zarnews.uz\nБу ҳақда бугун вилоят ҳокимлигида бўлиб ўтган аппарат йиғилишида айтиб ўтилган. Қайд этилишича, туманда 3 та хусусий уй-жой мулкдорлари ширкатининг бирортасида аҳвол яхши эмас.\nМисол учун, “Пайариқ Фаравон” ХУЖМШга қарашли уйларнинг кириш йўлакларида электр шитлар очиқ ва ҳимояланмаган, ирригация тизими чиқиндиларга тўлган, ширкат ҳудуди ободонлаштирилмаган, чиқинди ташлаш ҳудуди ободонлаштирилмаган, йўллари таъмирталаб, ертўла чиқиндига тўла, ёритиш тизими йўқ.\n“Пайариқ Хумо” ХУЖМШга қарашли уйларнинг ирригация тизими чиқиндиларга тўлиб қолган, ёритиш тизимлари мавжуд эмас.\n“Челак Обод Фаравон” ХУЖМШга ёритиш тизими мавжуд эмас, ширкат ички йўллар яроқсиз ҳолда, ширкат ҳудуди ободонлаштирилмаган.\nТуманда табиий газ билан таъминлаш ишлари ҳам етарли даражада ташкил этилмаган. Хусусан, Ўзбекистон маҳалласида истеъмолчиларни табиий газ билан таъминлаш учун ўрнатилган ўрта босимли газ тақсимлаш қурилмасида профилактика ишлари бажарилмаган. Шунингдек, манометрлар ўрнатилган бўлса-да, ишламайди, назорат дафтарчаси йўқ.\nХудди шундай камчиликлар Маданият маҳалласидаги ва Мирзо Улуғбек маҳалласидаги газ тақсимлаш қурилмаларида ҳам аниқланган.\nТумандаги 25-умумий ўрта таълим мактабидаги 4 та қозонхонага дуд бўронлар ўрнатилмаган, мактаб биноси том қисмининг баъзи жойларига тарновлар ўрнатилмаган.\n14-мактабгача таълим ташкилоти мутлақо куз-қиш мавсумига тайёр эмас. Камига болалар боғчаси биноси таъмирталаб, хоналарда қўлбола иситиш печларидан фойдаланмоқда, ёнғин хавфсизлиги талаблари ҳам бажарилмаган.\nТуман тиббиёт бирлашмаси Челак кўп тармоқли марказий поликлиникасида жорий таъмирлаш ишлари бажарилмаган, иссиқлик тизими ишламайди, ёритиш лампаларининг ярми ишламайди.\nТумандаги “Болта” қишлоқ врачлик пунктида (ҚВП) жорий таъмирлаш ишлари бажарилмаган, иссиқлик тизими ишламайди, ёритиш лампалари маънан эскирган.\nХудди шундай камчиликлар “Вали” ҚВП, “Чоштепа” ва “Аллаёрқудуқ” қишлоқ врачлик пунктларида ҳам аниқланган.\nТеглар: тиббий клиника Челак Пайариқ тумани


Қирғизистон Миллий хавфсизлик давлат қўмитаси ва Ички ишлар вазирлиги мамлакатда ҳокимиятни зўрлик билан эгаллашни режалаштирган бир гуруҳ шахсларни қўлга олди.\nТОШКЕНТ, 26 ноя – Sputnik. Қирғизистон Миллий хавфсизлик давлат қўмитаси ва Ички ишлар вазирлиги мамлакатда ҳокимиятни зўрлик билан эгаллашни режалаштирган бир гуруҳ шахсларни қўлга олди. Бу ҳақда Sputnik Қирғизистон хабар қилмоқда.Маълум қилинишича, гуруҳ бўлажак парламент сайловлари хавфсизлигини таъминлаш бўйича олиб борилган тезкор тадбирда аниқланган.Қирғизистон Миллий хавфсизлик давлат қўмитаси хабарига кўра, қўлга олинганлар сайловдан сўнг мамлакатда тартибсизликни келтириб чиқарувчи намойишларни уюштириш ва шундан сўнг ҳокимиятни зўрлик билан эгаллашни мўлжаллашган.Қайд этилишича, гуруҳ мингга яқин тажовузкор ёшларни оммавий норозилик намойиши ташкил қилиш учун жалб қилган. Улар билан давлат тузилмаларига қарши мафкуравий муносабатда бўлишга қаратилган учрашувлар ўтказган. Қолаверса, оммавий тартибсизликларни келтириб чиқариш режасини муҳокама қилган ҳамда ҳокимиятни зўрлик билан эгаллаб олишга ундаган.Гуруҳ орасида Жокоргу Кенеш депутатлари ва собиқ юқори мартабали амалдорлар ҳам борлиги айтилмоқда.Қирғизистон Жиноят кодексининг 38 ва 309-моддалари (ҳокимиятни зўрлик билан эгаллаб олишга тайёргарлик кўриш) билан судгача иш қўзғатилган. Бош прокуратура идоралараро тергов гуруҳини тузган.Қирғизистонда парламент сайловлари жорий йил 28 ноябрь кунига белгиланган. Ўтган йилги парламент сайловлари мамлакатда тартибсизликларни келтириб чиқарган эди. Натижа МСК сайлов натижаларини бекор қилган, президент Сооронбай Жээнбеков эса истеъфога чиқишга мажбур бўлган эди.\n© Sputnik / Tabyldy Kadyrbekov / Фотобанкка ўтишПолицейские во время акции протеста в Бишкеке\nҚўлга олинганлар орасида Жокоргу Кенеш депутатлари ва собиқ юқори мартабали амалдорлар ҳам борлиги айтилмоқда.\nТОШКЕНТ, 26 ноя – Sputnik. Қирғизистон Миллий хавфсизлик давлат қўмитаси ва Ички ишлар вазирлиги мамлакатда ҳокимиятни зўрлик билан эгаллашни режалаштирган бир гуруҳ шахсларни қўлга олди. Бу ҳақда Sputnik Қирғизистон хабар қилмоқда.\nМаълум қилинишича, гуруҳ бўлажак парламент сайловлари хавфсизлигини таъминлаш бўйича олиб борилган тезкор тадбирда аниқланган.\nҚирғизистон Миллий хавфсизлик давлат қўмитаси хабарига кўра, қўлга олинганлар сайловдан сўнг мамлакатда тартибсизликни келтириб чиқарувчи намойишларни уюштириш ва шундан сўнг ҳокимиятни зўрлик билан эгаллашни мўлжаллашган.\nҚайд этилишича, гуруҳ мингга яқин тажовузкор ёшларни оммавий норозилик намойиши ташкил қилиш учун жалб қилган. Улар билан давлат тузилмаларига қарши мафкуравий муносабатда бўлишга қаратилган учрашувлар ўтказган. Қолаверса, оммавий тартибсизликларни келтириб чиқариш режасини муҳокама қилган ҳамда ҳокимиятни зўрлик билан эгаллаб олишга ундаган.\nГуруҳ орасида Жокоргу Кенеш депутатлари ва собиқ юқори мартабали амалдорлар ҳам борлиги айтилмоқда.\nҚирғизистон Жиноят кодексининг 38 ва 309-моддалари (ҳокимиятни зўрлик билан эгаллаб олишга тайёргарлик кўриш) билан судгача иш қўзғатилган. Бош прокуратура идоралараро тергов гуруҳини тузган.\nҚирғизистонда парламент сайловлари жорий йил 28 ноябрь кунига белгиланган. Ўтган йилги парламент сайловлари мамлакатда тартибсизликларни келтириб чиқарган эди. Натижа МСК сайлов натижаларини бекор қилган, президент Сооронбай Жээнбеков эса истеъфога чиқишга мажбур бўлган эди.


Ҳомиладорликда тиш оғриғи\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ҳомиладорликда тиш оғриғи\t11:04, 02 декабрь\tҲомиладорлик даврида организмда кальций алмашинуви ўзгаради. Натижада кальций етишмовчилиги юзага келиб, тишлар зиён кўра бошлайди. Кўпчилик тиш шифокори кўриги ҳомила учун зарар деб ўйлайди. Аммо бу нотўғри. Аxир кариес инфекциялар манбайи ҳисобаланиб, туғилажак гўдакка зарар етказиши мумкин. 1. Биринчи уч ойликда иложи борича тишларни эҳтиёт қилиб, кўпроқ кальцийга бой махсулотлардан истеъмол қилинг-да, стоматолог кўригини кейинроққа суриб туринг. Чунки илк уч ойликда ҳомила жуда сезувчан ва нозик бўлади.\n2. Ҳомиладорликнинг иккинчи уч ойлиги тишларни даволаш учун энг қулай вақт саналади. Бу даврга келиб, кичкинтойнинг органлари деярли ривожланиб бўлади ва даво чоралари унга зарар етказмайди.\n3. Шунингдек ҳомилдорликнинг оxирги ойларида ҳам тишларни даволатиш тавсия этилмайди. Чунки бу бўлажак она учун кичик бўлса-да, стресс саналади. 4. Ҳозирги кунга келиб, ҳомилага таъсир этмайдиган оғриқни қолдирувчи дори воситаларлари ишлаб чиқарилмоқда. Сизга уларнинг қай бири мос эканлигини тиш шифокорининг ўзи белгилайди.\n5. Милкингиз қонаса, тишларингиз сезувчан бўлиб қолса ва тиш оғриғи узоқ давом этса, ҳомиладорликнинг қайси ойида бўлишингиздан қатъий назар шифокор кўригидан ўтинг.\n6. Тишларни оқартириш, тошларни олиб ташлаш, тиш қаторини текислаш ва тишни рентген қилиш ҳомиладор аёлга ман этилади!\n7. Ҳомиладорликнинг баxтли онларини касал бўлмай ўтказишни истасангиз, ҳомиладорликни режалаштиришдан олдин нафақат тишларингизни балки бутун организмни кўрикдан ўтказинг. Керак бўлса, даволанинг. Аxир соғлом онадан соғлом фарзанд дунёга келади!\nҚишнинг олтин неъмати – мандарин\t50 ёшда ҳуснбузар! Шунақаси ҳам бўладими?\tЭрингизнинг телефонида маъшуқаси бўлса…\tЧой ҳақида 6 афсона ва ҳақиқат\tМавзуга қайтиб: жувонга ошиқ йигитлар\tЁқтирган тамаддингиз феълингиздан дарак беради!\tОтправить\nШамоллашга қарши рецептлар Жиғилдонингиз қайнаяптими? Олдини олиш учун 6 тавсия


Маълумки, ҳукуматимиз томонидан асаларичилик соҳасини молиявий жиҳатдан қўллаб-қувватлаш, соҳага илғор тажрибаларни татбиқ етиш, соҳанинг экспорт салоҳиятини ошириш ҳамда асаларичиларнинг лойиҳаларини молиялаштириш бўйича АТ “Алоқабанк” мазкур соҳага масъул банк этиб тайинланган.\nШунингдек, асаларичилик тармоғини бошқариш тизимини тубдан такомиллаштириш, тармоқда наслчилик ишларини илмий асосда ташкил этиш, асал маҳсулотлари ишлаб чиқариш ҳажми ва турларини янада кўпайтириш, асални қайта ишлаш бўйича замонавий технологияларни республикамизнинг барча ҳудудларида татбиқ этиш мақсадида “Ўзбекистон асаларичилари” уюшмаси ташкил этилган.\nСўнгги йилларда АТ “Алоқабанк” ва “Ўзбекистон асаларичилари” уюшмаси томонидан соҳани ривожлантириш борасида салмоқли ишлар амалга оширилмоқда. Жумладан, жорий йилнинг 5-10-октябрь кунлари Доғистон Республикасида “Халқаро асаларичилар форуми 2019” бўлиб ўтди. Мазкур форум Каспий денгизи соҳилида жойлашган “Леззет” санаториясида ташкиллаштирилди.\nРоссия Федерациясининг 17 та ҳудуди ва бошқа 7 та давлатлар қаторида Ўзбекистон делегацияси ҳам ушбу форумда ўз маҳсулотлари билан иштирок этди.\nФорумдан кўзланган асосий мақсад асаларичилик соҳасини янада ривожлантириш, мамлакатлар ўртасида мазкур соҳа бўйича билим ва тажрибалар алмашиш ҳамда асаларичиликда юзага келаётган турли хил касалликларнинг олдини олишга қаратилди. Бундан ташқари бутун дунё бўйлаб асалариларнинг хавфсизлигини таъминлаш масаласига ҳам алоҳида эътибор берилди.\nУмумий ҳисобда форумда 500 дан ортиқ иштирокчилар қатнашишди. Форум якунида иштирокчилар турли номинациялар бўйича диплом ва эсдалик совғалари билан тақдирланишди. Қувонарлиси, Ўзбекистон делегацияси биринчи маротаба иштирок этишига қарамасдан “Мавсумнинг энг яхши асали 2019” номинациясида фахрли 3-ўринни эгаллади. Шунингдек, ҳамюртларимиз асалари пакетини етказиб бериш бўйича умумий миқдори 1 400 000 АҚШ долларига тенг бўлган шартнома имзолашга ҳам муваффақ бўлишди.


Cана : 06-07-2018 / Маслаҳат / кўрилди: 327\nЁз фаслини тарвузсиз тасаввур этиб бўлмайди. Ҳам хуштаъми, ҳам чанқоқни босиши билан у ҳаммамизнинг дастурхонимиздан жой олади.\nТарвуз 90 фоиз сув ва шакардан таркиб топган. Унда кўп миқдорда фолат кислотаси мавжуд бўлиб, қон яратишда, организмда кислота-асос балансини мувозанатлаштириб туришда қатнашади. Тарвуз шарбати холестеринни эритиб, организмдан чиқариб юборади. Шу боисдан ҳам тарвузнинг жигар касалликларида, гипертония ва атеросклероз касаллигида фойдаси катта.\nТарвуз шарбати буйракларни ювади, майда тошларни эритади ва тузларнинг организмдан чиқишига ёрдам беради. Тозаланган буйраклар организмнинг тозаланиши учун ҳам зўр бериб ишлайди. Бўғимлар оғриғи қолади, артрит ва артрозлар ўтиб кетади.\nПиелонефрит касаллигида тарвуз шарбати жуда яхши наф беради. Бироқ буйрак етишмовчилиги бор бўлган беморларга тарвуз шарбати тавсия этилмайди.\nТарвузнинг терига ҳам фойдаси катта. Қуруқ ёки янги узилган тарвуз пўчоғидан дамланган чой ёшлик гўзаллигини сақлаб қолишга ёрдам беради.\nТарвуз юз терисини ёшартириб, рангини тозалайди, шу билан бирга, терига эластиклик бахш этади. Косметологияда тарвуз пўчоғидан ниқоблар тайёрланади. Бунинг учун тарвуз шарбатида намланган дока юз ва бўйинда 20 дақиқа давомида ушлаб турилади. Сўнгра юмшоқ сочиқ билан артиб олиниб, крем суртилади. Агарда юзингизда сепкил бўлса, шу соҳага тарвуз уруғидан тайёрланган эмульсия 20 дақиқа давомида қўйилади, сўнг ювиб ташланади. dle 10.2 скачать , Быстрый торрент трекер КиноСвин рунета


Инновацион технологиялар тайёр маҳсулотлар ишлаб чиқариш ҳажмини кўпайтириш имконини беради\nТўқимачилик ва енгил саноат тармоқларига инновацион технологияларни изчил татбиқ этиш ҳисобига тайёр маҳсулотлар ишлаб чиқариш ҳажмини муттасил равишда кўпайтиришга устувор аҳамият қаратилаяпти. Бундан кўзланган асосий мақсад заминимизда етиштирилган пахта хом ашёсини ўзимизда тўлиқ қайта ишлашга эришишдир.\nМаълумотларга қараганда, 1991 йилда республикамизда тайёрланган пахта толасининг атиги 7 фоизи маҳаллий корхоналарда қайта ишланган бўлса, ҳозирги кунга келиб, бу кўрсаткич 53 фоизга етказилди. Ушбу натижага эришилишида истиқлол йилларида соҳага 2,5 миллиард АҚШ доллари миқдорида инвестиция жалб этилиб, 300 дан ортиқ йирик лойиҳалар амалга оширилгани муҳим омил бўлди.\nКеча пойтахтимизда “Ўзбекенгилсаноат” акциядорлик жамияти томонидан тўқимачиликни ривожлантириш, ҳудудларда инвестициявий лойиҳаларни бажариш ҳисобига янги иш ўринлари яратиш масаласига бағишлаб ташкил этилган матбуот анжуманида шу хусусда сўз юритилди.\nБугунги кунда жамият таркибида 450 дан зиёд тўқимачилик, тикув-трикотаж корхоналари фаолият юритаётган бўлиб, улар йилига 590 минг тоннадан ортиқ калава ип, 485 миллион квадрат метр газлама, 103 минг тонна трикотаж мато, шунингдек, 132 миллион жуфт пайпоқ ҳамда 660 миллион дона тайёр буюм ишлаб чиқариш қувватига эга. Бироқ бу мавжуд имконият даражасида эмаслигини ҳаётнинг ўзи кўрсатмоқда. Давлатимиз раҳбари томонидан тизимга янгича бошқарув ва ишлаб чиқариш усулларини жорий этиш, ташқи бозорда рақобатдош маҳсулотлар тайёрлашни кўпайтириш, экспорт салоҳиятини ошириш борасида вазифалар қўйилаётганининг боиси ҳам шунда.\n— Президентимизнинг 2016 йил 21 декабрдаги қарорига биноан, 2017 — 2019 йилларда республикада енгил саноатни ривожлантириш дастури қабул қилинган, — дейди “Ўзбекенгилсаноат” акциядорлик жамияти бошқармаси бошлиғи Санжар Тўхтаев. — Унинг доирасида умумий қиймати 2,2 миллиард долларлик 132 та инвестициявий лойиҳа амалга оширилиши кўзда тутилган. Жорий йилнинг ўтган даврида ушбу лойиҳалардан тўққизтаси рўёбга чиқарилиб, Наманган, Сурхондарё, Жиззах, Қашқадарё, Хоразм вилоятлари ҳамда Қорақалпоғистон Республикасида замонавий корхоналар ишга туширилди.\nШу билан бирга, қиймати 600 миллион долларлик 60 га яқин қўшимча лойиҳалар ишлаб чиқилиб, уларнинг ҳам ижросини таъминлаш чора-тадбирлари кўрилаётир. Буларнинг барчаси яқин уч йил мобайнида енгил саноат тизимида саноат маҳсулотлари ишлаб чиқариш ҳажмини 3,7 баробар, экспорт миқдорини эса деярли 2 баробар ошириш, 27 мингта иш жойи яратишга мустаҳкам пойдевор бўлади.\nЯна бир янгилик. Жорий йилдан эътиборан тўқимачилик кластерларини бунёд этишга киришилди. Унинг ўзига хос жиҳати шундаки, пахта етиштириш, толани қайта ишлашдан тортиб то тайёр тўқимачилик маҳсулотлари ишлаб чиқаришгача бўлган барча жараённи тўлиқ қамраб олади. Бундай замонавий мажмуаларни Бухоро, Навоий, Сирдарё ва Андижон вилоятларида барпо қилиш учун инвесторлар жалб этилди. Жумладан, Навоий вилоятининг Қизилтепа туманида қурилаётган тўқимачилик -кластерида 50 миллион доллар миқдоридаги инвестиция ўзлаштирилади. Корхона 2018 йилнинг охирги чорагида тўлиқ ишга тушади.\nАнжуманда бошқа тўқимачилик кластерлари ҳақида ҳам батафсил маълумотлар берилди.\nМазкур рукндаги бошқа мақолалар: « Молиявий ҳамкорлик алоқалари кенгаймоқда\tАвтомобиль саноати ривожида муҳим воқеа »


Тошкент шаҳар прокурори 100-мактаб интернатдаги “муаммо”ларни ўрганди - UzNews.uz\nТошкент шаҳар прокурори ҳамда бир неча нафар ходимлар Олмазор тумани 100-мактаб интернатида бўлиб, бу ердаги таълим ва тарбия олаётган болалар ҳолидан хабар олди.\nНогиронлиги бўлган мактаб тарбияланувчилари билан учрашган Тошкент шаҳар прокурори Облоқулов Шерзод Соатқулович болалар билан учрашиб, бу ердаги мавжуд муаммоларни аниқлаб, уларни зудлик билан ҳал кетиш кераклиги бўйича ўз таклиф ва тавсияларини бериб ўтди.\nШунингдек, Шерзод Облоқулов болалар билан шахсан ўзи суҳбатда бўлиб уларни қизиқтирган саволларга жавоб берди. Улар ҳам барча каби тенг ҳуқуқларга эгалиги ва уларга қандай ёрдам керак бўлса, бу ёрдамни беришга тайёрлигини билдирди.\nБундан ташқари, Шерзод Облоқулов доимий равишда ушбу мактаб интернатдаги вазият ва аҳволдан хабардор бўлиб туриши ва шахсан назоратга олиши ҳақида билдириб ўтди.\nЗўр иш булибди, факат бу ишларни доимий йўлга куйиш лозим. .


Эҳ дунё… « Ўзбекистон Халқ Ҳаракати\n22 October 2016 - 13:26\nУ эҳсон қутисининг кичкина ёриғидан пул ташлашга уриниб, уддасидан чиқа олмас, сабаби, қўллари қаттиқ титрарди. Ёрдамлашиб юборганимдан сўнг менга синиқ жилмайди ва четроққа чиқишимни илтимос қилди. Юрагида хозир кимгадир айтмаса бўлмайдиган дарди борлигини хис қилиб қулоқ тутдим.\n-Ўзим Тошкентлик эмасман, -давом этди суратни жойига солган аёл, – Чимкетликмиз. Ўзбекистонга келин бўлиб тушганимга анча бўлди. Эрим жуда ақлли, тижорат билан шуғулланадилар. Бирин-кетин уч фарзандли бўлдик. Ўзимизга тинч, тўқ оиламиз….\n—Шу йил баҳорда бозор айланиб юрган эдим, —давом этди у. Савдо қилаётган чиройликкина бир қиз кўзимга ўтдек кўринди. Танигач, қувончдан бақириб юбордим:\n-Қизим,-деди у чўрт кесиб, – ўрисникида туришинг яхши эмас! Келиним хурмат қиладиган оила фарзанди экансан. Ана уйлар бўш ётибди. Эртагаёқ кўчиб келиб шу ерда яша. Раънопангга ҳам ёрдаминг тегади.\nЗулайхо бу эътибордан ўнғайсизланар ва яхшилигимизни қайтариш учун тиним билмасди. Ҳаммадан биринчи туриб, ховлиларни чинни-чироқ қилиб супургани майли, дарсдан қайтгач ҳам апил-тапил овқатланиб, уй ишларига ёрдамлашишга ошиқарди. “ Қўй, керакмас! Дарсингни қил. Ўзим қилавераман!” деганимга қарамай кулиб билганидан қолмасди. Тўртинчи фарзандимга оғироёқлигимни билиб қолган Зулайхо қўлимни совуқ сувга урдирмай қўйди. Бозордаги савдо-сотиғини ҳам йиғиштириб менга кўмаклашар, ҳар доимгидек оғир кечадиган хомиладорлигим у туфайли анча енгиллашган эди. Мен ёмон токсикоз бўламан. Энг тоза ёғнинг хиди ҳам чучмал туюлиб, ошхонага кира олмайман, унча-мунча нарса ёқмай ўқчийвераман.\nУч ой шу тахлит ўтди. Чаққонгина, қўли ҳам, тили ҳам ширин Зулайходан ҳамма хурсанд. Аввал хомиладорлигимда хизматкор олишга мажбур бўлардик. Бегонани ҳеч жиним суймай, тайёрлаган овқатларини ҳам таъбим тортмай ичардим. Синглимдай қадрдон бўлиб қолган Зулайхога эса бемалол ишонаман. Орада уч-тўрт марта касалхонада ҳам ётиб чиқдим. Мени кўргани келган болаларнинг уст-боши ораста, олиб келган таомлари мазали.\nИюнда ўқиши тугаган бўлсада Зулайхо мени ўйлаб сентябр ойидагина хонадонимизни тарк этди. Хайрлашар эканмиз, эрим ва қайнота -қайнонам билан маслаҳатлашган холда тилла тақинчоқлар тўпламини совға қилдик. У хафа бўлиб, қўлимизни қайтарди. Мен мажбурлаб тақиб қўйиб “ Сарпангга бу синглим буюрсин!” деганимдан сўнгина ноилож қабул қилиб, ҳаммамизни дуо қилди. Еган ичганига розилик сўраб, қайта-қайта раҳмат айтди. Жуда яхши қиз эдида Зулайхо….Жудаям яхши.\nҲикоясиининг шу ерига етганда аёл чуқур хўрсинди.\nХаёлимда, бировнинг ишончини суистимол қилиб эрига тегиб олган қизлар гавдаланди.\n-Нима, у хозир ёмонми? Эрингиз билан юриб кетдими? Оилангиз бузилдими?\nАёллигимга бориб, миямга келган келган саволларни пайдар-пай берар эканман, ўз тахминларимни тўғри деб хисоблаб, баралла йиғлаб юборган суҳбатдошимга ачиниб кетдим.\n-Қўйинг, хафа бўлманг опа! Худога солинг! Шунча яхшилигингизни билмабди. Илондай кириб олган эканда ўзиям?\n-Йўқ,-деди елкалари силкиниб йиғлаб юборар экан,- Қани энди сиз айтгандек бўлса! Эримга тегиб олса, илонлик қилса ҳам майли эди.\nБу хотин жинними? Алмойи-жалмойи гапларидан соғ одамга ўхшамайди. Нима деяётганини ҳам билмайди чоғи? Бир оздан сўнг у сал ўзига келгач чуқур хўрсинди, узоқ бир нуқтага хиссиз тикилганча лаблари титради.\n-Қани энди сиз айтганчалик бўлса! Зулайходай кундошим бўлса, жон дердим! Аммо у энди йўқ. Тушуняпсизми, йўқ?! Уни ўлдириб кетишибди. Бизникидан кетган куниёқ ўлдиришган экан. Тахмин қилаётгандирсиз нима учун?\n— Ха, уни ўша тилла тақинчоқ учун! Уни тунаб, бўғизлаб, сўнг анхорга ташлаб юборишибди…Кеча ўша аблахларнинг суди бўлди. Хали йигирмага ҳам кирмаган махлуқлар яхшигина оиланинг фарзандлари экан. Қилган жиноятларини эса сесканмай тан олишди… Одамлар нима учун бунчалик вахшийлашиб кетишган синглим? Аллақандай , икки пулга қиммат матохлар учун бир-бирини молдай сўяверади. Бечора Зулайхо, совғани бераётганимизда “ Опа ҳеч бунақа нарсаларни тақмаган эдим. Менга ярашмаса керак?” деб олгани унамаган эди. Мен ахмоқ эса унинг гапларини ҳижолатга йўйиб, ўзимча бир камбағал қизнинг хизматларини муносиб тақдирлаяпман” деб ўйлабман. Ундан кўра, ўзига ўхшаб, чиройли дуо қилиб қўймайманми? Бечора қиз ўша малъунларнинг эътиборига тушмас ва хозир ҳаёт бўлармиди?\nАёлга нима деб тасалли беришни билмадим. Шу улуғ кунларда Зулайхонинг руҳига Аллохдан махфират сўрашдан бошқа чорам ҳам йўқ эди…\nБу воқеа 2012 йили бўлганди. Қоғозга ҳам ўша вақтда туширилган. Ўқиб бўлсангиз, Зулайхога ўхшаган жабрдийдалар хаққига дуо қилишни унутманг


“Assoodiq” лойиҳаси закот масалаларига бағишланган янги “Закот” китобининг тақдимот маросимини ўтказди.\n14 апрел куни Тошкентдаги Турин Политехника университетида “Assoodiq” лойиҳасининг янги китоби тақдимоти бўлиб ўтди. Лойиҳанинг навбатдаги китоби “Закот” деб номланган ва Рамазон ойида долзарб бўлган закот масалалари батафсил шарҳлар асосида ёритиб берилган. Муаллиф Абдулманнон Абдуллоҳ қаламига мансуб китобда закот, фитр садақаси, хайр-эҳсон каби молиявий ибодатлар таълимотига оид саволларга жавоб топиш мумкин.\nТақдимот маросимида иштирок этган шайх Муҳаммад Содиқ Муҳаммад Юсуф номидаги масжид имом ноиби Ҳасанхон Яҳё Абдулмажид китобнинг мўмин-мусулмонлар учун молиявий ибодатлар борасидаги илмларини оширишда фойдали манба эканлигини таъкидлади.\n“Закот” китоби муаллифи Абдулманнон Абдуллоҳ закотнинг асл моҳиятини англатиш, унинг тартиб-қоидаларини, илоҳий ҳикматларини, ажр- савобларини ва самараларини халқимизга тушунтиришда олиб борилган изланишлари ҳақида гапирди.\nТадбир иштирокчиларига китоблар совға қилиниб, уларнинг саволларига батафсил жавоб берилди.\nМазкур қўлланма Ўзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 2021 йил 3 июлдаги 03-07-4255 ҳамда 2022 йил 13 январдаги 03-07/208 рақамли хулосалари асосида чоп этилган.


hidoyat.uz – “Мовароуннаҳр” нашриётининг сайти - Қалб таскини\nИстиғфор банданинг Яратганга илтижо қилиб, билиб-билмай қилган гуноҳларини кечиришини сўрашидир. Аллоҳ таоло бундай марҳамат қилади: “Бас, дедимки: “Раббингиздан мағфират сўрангиз! Албатта, У (бандаларига нисбатан) ўта кечиримли зотдир. (Шунда, яъни истиғфор айтсангиз) устингизга осмондан (баракали) ёмғир ёғдирур, сизларга мол-дунё, фарзандлар билан мадад берур ҳамда сизларга боғлар (барпо) қилур ва сизларга анҳорларни (ато) қилур” (Нуҳ, 10–12).\nПайғамбаримизнинг (у зотга Аллоҳнинг салоти ва саломи бўлсин) олдинги ва кейинги гуноҳлари кечирилган бўлса-да, истиғфор айтишни сира канда қилмаганлар. Ибн Умардан (Аллоҳ ундан рози бўлсин) ривоят қилинади: “Расулуллоҳнинг (у зотга Аллоҳнинг салоти ва саломи бўлсин) бир мажлисда юз марта: “Раббим, мени мағфират қил, тавбамни қабул эт. Ҳақиқатда сен тавбаларни қабул этгувчи раҳмли Зотсан”, деганларини санадик” (Абу Довуд ва Термизий).\nПайғамбаримиз (у зотга Аллоҳнинг салоти ва саломи бўлсин) бир ҳадиси шарифда бундай деганлар: “Ким истиғфорни кўп айтса, Аллоҳ таоло унга ҳар бир тангликдан чиқиш йўлини очади, ҳар турли ғамдан енгиллик, ҳеч бир ўйламаган томонидан ризқ беради” (Абу Довуд ривояти).\nИстиғфор чин дилдан айтилиши керак. Ҳазрат Али (Аллоҳ ундан рози бўлсин) бир куни масжидда ўтириб, ўзича баъзи сўзларни шоша-пиша айтаётган кишини кўриб қолдилар ва сўрадилар:\n– Эй биродар, нималар деяпсиз?\n– Истиғфор айтяпман, – деди у.\nШунда ҳазрат Али (Аллоҳ ундан рози бўлсин):\n– Сиз айтаётган истиғфордан истиғфор қилиш керак – деб айтдилар.\nҲадиси шарифларда айтилганидек, бандасининг бир ёмон иш қилиб, кейин пушаймон бўлиб, истиғфор айтишидан Аллоҳ таоло севинади. Тавба қабул бўлишининг шарти эса кейин ўша хатога, гуноҳ ишга қайтмасликдир.\nРасулуллоҳ умматларига кўп-кўп истиғфор айтишни тавсия қилганлар. Жумладан, “Саййидул истиғфор” дуоси ҳақида бундай деганлар: «Ким “Саййидул истиғфор”ни кечки пайт айтиб, шу куни вафот этса, жаннатга киради. Ким тонгда айтиб, шу куни вафот этса, унда ҳам жаннатга киради».\nБу дуо қуйидагича: «Ё Аллоҳ, Сен Парвардигоримсан, Сендан бошқа илоҳ йўқ. Мени яратдинг ва мен Сенинг қулингман. Мен Сенга берган ваъдамда ва Сенга берган аҳдимда қодир бўлганимча турибман. Сендан қилган ишларимнинг ёмонлигидан мени асрашингни сўрайман. Менга ато қилган неъматларингга иқрор бўлдим. Ва гуноҳларимга ҳам иқрор бўлдим. Менинг гуноҳларимни кечир. Чунки Сендан бошқаси гуноҳларимни кечира олмайди» (Имом Бухорий ривояти).\nИстиғфор айтиш билан банда Яратганга яқин бўлади ва кўп марҳаматларга эришади. Самимий айтилган истиғфор билан қалб таскин топади.\nДенов тумани “Абу Ҳанифа” жоме масжиди имом-хатиби\n1416 марта ўқилган.


Ипак йўли Сиан шаҳридан бошланган(ми)? — ni hao | 你好\nМанзура БЕКЖОНОВА . 17.02.2019 . 634\nБиласизми, қадимда Марказий Осиё ва Хитойни бирлаштирган Буюк Ипак йўли айнан Сиан шаҳридан бошланган.\nШаҳарнинг диққатга сазовор масканларидан бири Шэнси вилояти тарих музейидир.\nБу замонавий ускуналар билан жиҳозланган музей 50 минг кв метр ҳудудни эгаллайди. Музей залларида неолит давридан Цин сулоласи давригача мансуб 300 дан зиёд экспонатлар сақланади.\nШаҳарнинг муҳим объектларидан бири – Мин даврида бунёд этилган қадимий девор.\nУ бундан 600 йиллар олдин тупроқ, гуруч елими ҳамда сўндирилган оҳакдан барпо этилган. Шаҳар девори тўғри тўртбурчак шаклида, 11,9 км га чўзилиб кетган. Бўйи – 12 метр, тепа қисми кенглиги –12-14 метр, пойдеворининг кенглиги – 15-18 метр. Деворнинг 4 та қоровул минораси ва 4 та дарвозаси мавжуд.\nСиан шаҳридаги энг аҳамиятли жой – Сиан масжиди.\nУ Хитойдаги 4 та йирик масжидлардан бири саналади. Бу масжид XVIII асрда қурилган бўлиб, Хитой архитектураси услубида барпо этилган. Ушбу масжиднинг ҳовлисига барча сайёҳлар кириб айланиши мумкин. Аммо намоз ўқиладиган залга фақат мусулмонлар киришига руҳсат берилади. Қадимда Буюк ипак йўли орқали Хитойга келган савдогарлар шу масжидда тўхтаб намоз ўқишган.\nМаълумот учун: Сиан – Шэнси провинциясининг маркази бўлиб, “ғарб дунёси” маъносини англатади. Шаҳар Хитойнинг шарқий қисмида Вей дарёсининг Ханхе ирмоғи бўйидаги Гуанчжун текислигида жойлашган. У Хитойдаги энг қадимий тўрт шаҳардан биридир. 3 минг йиллик тарихга эга ушбу шаҳар 1100 йил давомида 11 та сулола императорларининг ҳукмронлик маркази бўлган.\n1992 йилда Хитой ҳукумати қарорига биноан Сиан шаҳрига очиқ шаҳар мақоми берилган. Айни вақтда мазкур шаҳарда 4 млн. Аҳоли истиқомат қилади. Аҳолининг зичлиги 1 кв км га 2037 нафар кишидан тўғри келади. Фуқароларнинг 99 фоизи – этник хитойликлардир.\nАввалги мақола | 上一篇文章 Баҳор байрами авжида\nКейинги мақола | 下一篇文章 Хитойнинг энг бадавлат 5 аёли


«Қийноқлар – тизим билан боғлиқ». Ҳуқуқ фаоли муаммо ечими учун хусусий секторларга йўл беришни таклиф қилди\nЎзбекистон инсон ҳуқуқлари «Эзгулик» жамияти раиси Абдураҳмон Ташанов Kun.uz'га берган интервьюсида қийноқлар ва уларга барҳам беришнинг ечимлари, жазони ижро этиш муассасаларига ташкил этилаётган мониторингларнинг парда ортидаги жиҳатлари, маҳкумлар ҳуқуқлари ҳимоясини таъминлаш билан боғлиқ муаммолар ҳақидаги фикрлари билан ўртоқлашди.\n– Кейинги пайтларда яна матбуотда ички ишлар тизимидаги ва бошқа муассасаларда инсон ҳуқуқлари бузилиши билан боғлиқ бир қатор маълумотлар сизиб чиқа бошлади. Буни Kun.uz ҳам жойлардаги мухбирлари орқали кенг ёритиб келмоқда. Сиз раҳбарлик қилаётган жамиятга фуқаролар қайси турдаги ҳуқуқбузарликлардан кўпроқ шикоят қилишяпти?\n– Жамиятимизга сўнгги пайтларда ҳуқуқни муҳофаза қилиш идоралари, айниқса, ички ишлар идоралари ходимларининг фуқароларга нисбатан қўпол, шафқатсиз муомалада бўлиши бўйича шикоятлар кўпайган. Сиз буни жуда тўғри айтдингиз. Мана, ўтган куни Kun.uz’да Қувада ички ишлар ходими иштирокида содир бўлган воқеа хусусида бир неча сериядаги мақолаларни ўқидик. Биз бу ҳолатни ижтимоий тармоқларда фаол муҳокама қиляпмиз.\nШу ўринда таъкидлаш керак, 4–5 йил олдин одамларда қанақадир умид пайдо бўлиб, қандайдир кўтарилиш бўлган бўлса, ҳозир ушбу кайфият озгина турғунлашди. Вазиятга, сўз эркинлигига одамлар кўникди ва турғунлик жараёнида сиз айтган фактлар юзага чиқаверади. Сал олдинроқ Чироқчи ва Андижонда, яқиндагина Қувада бўлгани каби воқеалар бундан кейин ҳам чиқишда давом этади. Фақат қийноқ дегани, менинг шахсий нуқтайи назаримга кўра, бу – яра. Яранинг тагида мадда бор. Бизнинг жамиятимизни шундай ислоҳ қилиш керакки, ўша яралар чиқмаслиги керак. Яъни касалликнинг манбасига кўпроқ эътибор беришимиз керак.\nИИБ идорасига олиб келинган икки фуқаро кўп ўтмай вафот этди. Расмий изоҳлар қанчалик ишончли?\n– Айтмоқчисизки, биз ҳозир яра билан банд бўлиб қоляпмиз...\n– Албатта, ҳозирги ҳолатимизда қайсидир касалликни даволамоқчи бўлсак, биринчи навбатда қонни ўзгартиришимиз керак. Қонни ўзгартириш нимадан иборат?\nЖамиятимиз жуда катта юклама билан яшаяпти. Масалан, тергов органи ҳам, ИИО ҳам, халқнинг ўзи ҳам. Чунки бизда ҳали тизимлар либераллашгани йўқ. Айтайлик, мен ижтимоий тармоқларда кўпдан буён айтиб келяпман: келинглар, тергов тизимини озгина либераллаштирайлик. Бутун дунё, яъни ривожланган мамлакатлар қилган ишни қилайлик. Хусусий секторларга йўл берайлик. Хусусий детективлар тизимини жорий қилайлик. Шу каби либераллаштириш йўлидан бормасангиз, шунақанги бир жамиятни эркинлаштириш, тизимни эркинлаштириш йўлидан бормайдиган бўлсангиз, бундай қўлбола механизмлар билан бошқариш, юқоридан буйруқлар билан бошқариш самара бермайди.\nМен доим битта мисолни келтираман. Айтайлик, ғалла ва пахтага нисбатан давлат харидларининг бекор қилиниши мамлакатимизда мажбурий меҳнат ҳолатларини анча камайтирди. Худди шу каби муаммоларни автоматик равишда ҳал қилиш керак. Сиз қийноқ ҳақида, бешафқат муомала турлари ҳақида гапирдингизми, демак, бу иллатларга қарши ана шундай тизимли, муқобил бўлган йўллар билан курашиш керак. Фақат президентнинг ёки халқаро ташкилотларнинг чақириғи билан бу масалаларни енгиб бўлмайди.\n– Аввалги учрашувимизда микрофонсиз кечган суҳбатимиз чоғида кўпчилик қамоқхоналардан шикоят қилади, аммо аслида Ўзбекистонда қийноқлар, куч ишлатишлар қамоққача бўлган жараёнда, тергов-суриштирув жараёнида кўпроқ кузатилади, деган эдингиз. Келинг, бугун шу ҳақда очиқроқ гаплашсак. Бу муаммонинг ечимини сиз нималарда кўрасиз?\n– Яқин ўтмишда қамоқхонанинг ёмон шароитларидан ёки маҳкумларга нисбатан ёмон муомала туфайли жазони ижро этувчи муассасалардан юзлаб жасадлар чиққанига кўниккан эдик. Айниқса, диний оқимга мансубликда айбланган маҳкумлар орасида. Лекин бу нарса кейинги пайтда сезиларли камайди.\nРеспублика комиссияси таркибида қамоқхоналарга кириб чиқяпмиз, уларни мониторинг қиляпмиз. Қамоқхоналар аввалги вақтларга қараганда ўзгарган, яхшиланган ва секин-секин такомиллашиб боради. Чунки бу қамоқхона – мамлакат ҳаётининг юзи, мамлакат ҳаётининг кўрсаткичи. Аввалги интервьюда ҳам айтганман, Ўзбекистон қамоқхонасини Финландия ё Норвегия қамоқхонасига солиштирмоқчи эмасман. Бу айни дамда имконсиз. Лекин ушбу йўналишда ўзига хос бир ўзгаришлар бор, буни эътироф этиш керак.\nҚийноқлар масаласи тизим билан боғлиқ. Тизим бугунги кунда жуда катта босимда. Муаммо тергов, жиноят-қидирув бўлимлари – ҳаммасида иш кўлами ниҳоятда катталиги, бу ердаги ходимлар босим билан ишлаётганига бориб тақалади. Чунки мамлакатдаги ижтимоий-иқтисодий шароит, пандемия билан боғлиқ иқтисодий инқироз жараёнлари жиноятчилик, ҳуқуқбузарлик кўрсаткичлари ортишига олиб келмоқда.\nИИВ ёки Миллий гвардия сиёсий-профилактик тадбирларни олиб борадиган идора бўлса, буларнинг ходимларида малакасизликдан, маълум даражада масъулиятсизликдан ташқари умуман кадр етишмовчилиги ҳам бор. Шунинг учун ижтимоий тармоқлардаги фикрларимда айтиб келдим, келинглар, бутун дунё, ривожланган мамлакатлар қилган ишни қилайлик. Хусусий секторларга йўл берайлик. Ўзига хос рақобат бўлсин.\nМасалан, хусусий изқуварлар деймиз, ривожланган мамлакатлар деймиз. Нега биз хусусий сектор имкониятларидан фойдаланмаслигимиз керак? Масалан, агар бугун сиз детективларга эркинлик бериб, уларга талаблар қўядиган бўлсангиз, жуда кўп мутахассислар келиб чиқади. Жуда кўп одамлар ишсиз юрибди, улар ҳам иш билан таъминланади, бу тергов органига ҳам маълум даражада ёрдам бўлади.\nЮкламалар камайиши ва автоматик механизмга тушиши керак. Ҳозиргидек биров бировни уриб, кейин унинг ортидан изоҳ бериб, қайсидир ходимнинг хатосини текислаб яшаб бўлмайди.\n– Тергов институти агар хусусийлаштирилса, қийноқлар ва бошқа муаммоларга чек қўйилишига ўзингиз ишонасизми?\n– Энди қийноқлар ҳамма жамиятларда бўлади. Бу каби унсурлар айтганимдек, яра, лекин минималлаштириш йўлидан бориш керак. Мен фақат детектив тизимини жорий қилишни айтаётганим йўқ, бутун тизимга либерал сиёсатни киритиш керак. Тергов органини алоҳида мустақил департаментга айлантириш ёки Адлия вазирлигига ўтказиш бўйича неча йилдан бери гаплар юради.\nҚамоқхоналарни хусусийлаштириш нима учун муҳим? Инсоният тарихидаги қулдорлик тизими нега бекор бўлган? Чунки инсоният одамларни қул қилиб ишлатишдан кўра, улар билан келишиб, уларни онгли равишда ишлатиш фойдали эканини тушуниб етган. Худди шундай биз ҳозир жамиятни либераллаштириш йўлидан боришимиз керак.\nҚамоқхоналар хусусийлашиб, хўжалик ҳисобига ўтадиган бўлса, биринчидан, давлатга тушадиган босим камаяди, иккинчидан, қийноқлар ўз-ўзидан йўқолади. Чунки бирорта хусусий корхона сизни ёки мени қамаб ўтирган бўлса, меҳнатимиздан фойдаланиб, келишиб ишлатаётган бўлса, уни қийнашга нима ҳожат? Худди шундай жамиятни ислоҳ қилишда уни либераллаштириш йўлидан бориш керак деб ўйлайман.\n– Омбудсман томонидан ташкил этилаётган мониторингларда ички жараён қизиқ. Уларнинг айримларида бизнинг мухбирлар ҳам қатнашди. Лекин ҳаммасида ҳам қатнашаётганимиз йўқ. Шу жараёнда комиссия борганда жазони ижро этиш муассасаларидаги ҳолатлар олдиндан саҳналаштирилиб кўрсатилмаяптими?\n– Гапингизни тушундим. Агар шундай бўлганда мен бу комиссиядан чиқиб кетган бўлардим. Ҳақиқатан бу ерда қандайдир даражада шаффофлик бор, лекин муаммолар ҳам бор. Яъни танланган қамоқхоналарга бориш муаммоси. Масалан, мен бугун жамоатчиликни жуда ҳам қизиқтирган, ҳуқуқни муҳофаза қилиш идоралари [собиқ] ходимлари ўтирган, ўша [собиқ] бош прокурорлар ўтирган, керак бўлса, хавфсизлик идораси [собиқ] раҳбарлари ўтирган қамоқхоналардаги шароитни, уларга муносабатни кўришни хоҳлаган бўлардим.\nКомиссияга бир неча марта мурожаат қилиб келяпмиз. Бўлади, бўлади, мана шунчаси бўляпти-ку, дейди. Лекин сиз айтгандек бу ерда инсценировка йўқ, чунки мониторинг тадбирларига борганимиз учун давлат бизга ҳеч қандай пул тўламайди, муайян манфаатдорлик йўқ. Агар қандайдир «саҳналаштириш» ҳолатларини сезганимда, мен комиссия таркибидан чиқиб кетган бўлардим. Шундоқ ҳам ишимиз кўп.\nТовоқсойдаги ёки Чирчиқдаги, вилоятлардаги катта колонияларга бордик. Энди шароитлар ҳар хил. Қамоқхона бошлиғининг тадбиркорлигидан бошлаб, қамоқхона бошлиғининг қош-қовоғигача боғлиқ маҳбусларга муносабат, айтайлик, жуда қўпол одам ўша қамоқхонага бошлиқ бўлган бўлса, худо урди.\n– Оҳангарондаги манзил колонияда маҳкумнинг телефонидан диний мазмундаги материал топилгани учун у қийноққа солингани ҳақида хабарлар тарқалди, лекин ИИВ буни рад эди. Бирламчи тиббиёт текшируви чоғида маҳкумнинг танасида ҳеч қандай жароҳат аломатлари аниқланмагани асос қилиб келтирилди. Қамоқхоналардаги тиббиёт пунктлари ИИВ тасарруфида экани, унинг чизган чизиғидан чиқмаслиги, бу улар бераётган хулосаларнинг шубҳага олинишига олиб келмайдими? Қанчалик холис бу тиббиёт хулосалари?\n– Энди ИИВ ўзидаги камчиликни қанчалик яширишга ҳаракат қилмасин, уни ҳаётнинг ўзи кўрсатаверади. Дейлик, мен бир нодавлат ташкилоти раҳбариман. Менга жуда кўп қамоқхоналардан қўнғироқлар бўлади. Очиқ турдаги манзил колониялардан қўнғироқлар бўлади ва ўзларининг таъқибга олинаётгани, телефонидан ҳар хил мазмундаги нарсалар топилгани учун жавобгарликка тортилгани ҳақида кўплаб қўнғироқлар бўлади. Мен улар билан узоқ гаплашаман, суриштираман, ҳақиқатан шундай воқеалар бўлганини биламан.\nАлбатта, ИИВ мана шу тизимнинг масъули сифатида бу ҳолатни яширишга ҳаракат қилади. Айтайлик, келди, мен телефонимда қандайдир маъруза эшитиб ўтирганим учун бир шапалоқ уриб кетди. Шифокор боради. Қараса, ҳеч нарса йўқ. Энди уни исботлашнинг иложи йўқ. Чунки камера қўйилмаган. Бу – бир.\nИккинчидан, биз ўша колонияларга сафаримизда ўргандик ва колония маъмуриятига савол бердик. Шифокор, унинг бир унвони бор. Сизга бўйсунадиган одам. У қийноқ ҳолатини қандай қилиб жамоатчиликка етказиб беради? Ёки юқорига етказиб беради? Сизнинг қўлингиз остида, сизга бўйсунадиган одам. Шунинг учун Омбудсман билан биргаликда комиссия Вазирлар Маҳкамасига тиббиёт тизимини тўғридан тўғри Соғлиқни сақлаш вазирлигига бўйсундиришни сўраб мурожаатлар тайёрлаган.\nЭнди бу билан ҳам муаммо ҳал бўлиб қолмайди. Чунки қамоқхоналарнинг тиббиёт бўлимларига берилаётган маошлар оилавий поликлиникалар, очиқдаги тиббиёт пунктлариникидан ҳам кам. Шунга қарамай улар жуда қатъий тартибда ишлашади. Ташқаридаги каби у ёқдан бу ёқдан келадиган мижоз йўқ ёки қўл ҳақи ташлаб кетадиган одам йўқ. Маҳкумдан нимасидан олади? Шунинг учун у ерда ҳам ўзига хос муаммолар юзага келган.\nРамазон ойи ҳозир. Қамоқхоналарда ИИВ Жазони ижро этиш бош бошқармаси биз рўзаларга рухсат бердик деб иддао қиляпти. Рўзага, ибодатга маълум даражада рухсат бергандан кейин маҳкумлар телефонини кавлайди. Бири маъруза эшитади, бошқаси диний адабиётларни ўқир. Юқорида айтганимдек, қош-қовоғи сал мундайроқ қамоқхона бошлиғи қаттиққўллик билан муомала қиладиган бўлса, албатта, буни ИИВ, уларнинг раҳбарияти бошқалари хаспўшлашга ҳаракат қилади. Лекин бу билан узоққа бориб бўлмайди. Юқорида айтганимдек, тизимни ўзгартирмагунимизча ИИВ ҳолатларни яшириб, бу нарсалар содир бўлаверади. Муаммо камаймайди, демоқчиман.\n– Маҳкумларнинг рўза тутиши, бошқа диний ибодатларни адо этишига ростдан ҳам эркинликлар яратилганми? Маҳкумлар билан ҳеч холи суҳбатлашиб кўрдингизми? Улар буни тасдиқлашдими?\n– Ўтган йил Товоқсойдаги колонияга бордик. Бошлиғи ўзи ҳарбий, лекин динга муҳаббати бор экан, шунинг учун маҳкумларга бу борада қандайдир шароит яратган. Бошқа жазони ижро этиш муассасаларида, масалан, аёллар колониясида Каримова деган комендант бор экан. У менга фарқи йўқ деб айтяпти. Мен йўриқнома бўйича нима бўлса шуни бажараман, деяпти.\nТовоқсойдаги бошлиқ айтадики, мен ҳамма шароитларни яратганман, майли, энди сал бўлса ҳам шароит қилиб берилган дейди. Мен формалиларга кўпам ишонмайман, шунинг учун текшириб кўрсам майлими десам марҳамат деди. Кейин бир неча рўзадорни олиб келди. Ўзим таниганлар билан гаплашдим. Ростдан рўза тутишяпти, намозларини ўқишади. Лекин ўша турманинг тартибига амал қилган ҳолда.\nЯъни маҳбус ҳали оғиз очилмасдан соат 6да кечки овқатга борди. Кечки овқатини емасдан амаллаганича чўнтагига солиб хонасига олиб келади. Ётадиган жойида кун ботаётганда оғзини очиб, ошхонадан олиб келган овқатини ейди ёки саҳарликка бирор нималарини олиб қўяди. Энди албатта бу қандайдир қийинчиликларни юзага келтиради, аммо қонунлар нуқтайи назаридан маҳкумларга эътиқод учун тўлиқ имконият яратилиши мумкин эмас. Буни ҳам тўғри тушунаман, чунки биз дунёвий, конституциявий давлатмиз, шунинг учун бундай мамлакатда қонунлар, тартиблар устувор бўлиши керак.\n«Республикада бу нарсага мутлақо ўрин қолиши керак эмас» – Танзила Норбоева қийноқлар ҳақида


«Бугун ўзгараман!..» ёки дангаса талабанинг иқрори\n05.12.2018 07:38 0 1115\nХудди ўзлари оппоқдек нуқул мени танқид қилишади, омон бўлгурлар. Хуллас, турли мақолалар, ҳикоялар қаҳрамони бўливериш жонга тегди. Нима менда ҳам қалам йўқми? Фақат озгина мизғиб олсам кифоя, мақола деганларини дўндириб ташлайман. Шуни баъзи ақллиларга айтсам, «Дангасанинг оғзи ботир» деб устимдан кулишди. Уларнинг бу қилиғи жаҳлимни чиқарди. Эътибор беринг-а, қачон қарасанг «Дангаса бўлиш ёмон, салбий иллат» деб бонг уришади. Бизга янги фикр, янгилик керак, ҳурматли қаламкашлар! Дангасанинг ҳам ўз сўзлари, ҳаёт тарзи ва яна кечириб қўясиз, муаммолари бор. Масалан, сиз учун нуқул бир нуқтага тикилиб, хаёл суришдан ёмони йўқ. Мен эса соатлаб баъзан шу аҳволда ўтиришга мажбур бўламан. Китоб, мусиқа, қўйингки, оламдаги жамики шовқин менга уйқуни эслатаверади.\nУйқу эса энг беозор, энг ёқимли дўст. Туш кўрсанг, у сендаги хаёлий саҳналарни тасаввурда яратиб беради, фақат кўзларингни очиб, ҳаммаси ғирт ёлғонлигини билгач, аламдан бошни яна ёстиққа буркашга мажбур бўласан.\nБир дўстимнинг айтишича, менда «ўз-ўзини танқид қилиш» хусусияти йўқ экан. Тасаввур қилинг, бутун жамият сендан норози бўлиб турган вақтда, ўзини ёмонлашга ўрин бормикан?\nДангасаларни кўкнорихаёлларга чиқариш энг катта хатолардан биридир. Масалан, мен ҳаётга реал қарайдиган инсонман. Шу хусусиятим туфайли не-не кўргуликларга дучор бўлмадим. Эрталаб зўр-базўр уйғониб, дарсга етиб борганимда, талабаларнинг қунтсизлигидан хуноб бўлиб ўтирган ўқитувчи мендан аламини олади. Топшириқни бажариб бормаганлар кўпчилик, аммо нинадек ўткир сўзлар менга қаратилади. Бир ўзим бутун гуруҳнинг юзига доғ бўлиб тушган эмишман. «Иш қилганга қоп-қоп, қилмаганга бўш қоп» деб уқтирди устоз. Оқибатда барча имтиҳонлардан қониқарсиз баҳо олдим. Исми-шарифимни ҳатто талабалар сафидан чиқариладиганлар қаторига қўшиб қўйишибди. Бу ҳолни кўриб, оромни севувчи камина оёғи куйган товуқдек питирлаб қолдим. Энг ёмони, бир амаллаб қидириб топган домлаларим топшириқларни шундай қалаштириб ташлашдики, устма-уст қўйса Жомолунгмага етади. Бунинг устига ташқарида «туф» десанг тупук қотадиган совуқ. «Ишдан қўрқмаган қишдан қўрқмас» қабилида аълочилар мазза қилиб юришибди.\nМен эса кечга яқин хонамга келаман-да, яна топшириқларга ёпишаман. Гоҳ чарчоқ енгиб, бир томонга оға бошлаганимда, ўқиш бахтидан мосуво бўлиш ёдимга тушиб сергак тортаман. Овқат ҳам томоқдан ўтмайди, енгил хўрак дастидан таёқдек қотиб кетдим, юмшоқ ўрин эса неча кундан бери бир тахлитда турибди. Уйқу деган сўз энди ширин хотираларга кўмилиб, хаёлимдан узоқлашган. Телевизор ва футбол матчлари ёшликда бувим сўзлаб берган эртаклардек туюлади. Эсиз беғам ўтган даврларим, эсиз бекор ўтган вақтим дейман-у,яна китоб устига энгашаман.\nБироз фурсат ўтгач, топшириқларга «тишим ўта бошлайди». Раҳмдил дўстларим ёрдамга келади. Ўқитувчилар хонаси, коридор, ёхуд бошқа жойда соатлаб ўтирганимга устозларининг раҳми келиб, вазифаларни қабул қилишади, «йигитнинг баҳоси»ни қўйиб беришади.\nХуллас, «саргузаштлар» шу тариқа тамом бўлади. Шу пайтгача «Ишлаганнинг иши битар, Кишнаганнинг куни ўтар» қабилида юрганим учун ўзимни бўралаб сўкаман. Йўқ буёғига бошқача ҳаракат қиламан. Бугун ўзгараман!..\nДиққат, совуқ! Қишлоқдаги қишлов муаммолари\nТуғилибоқ бўғилган сафар ёхуд автомобиль транспорти агентлиги учун журналист вақти «бир тийин»ми?\nТаҳлил 10/01, 12:39\nТаълим 10/01, 00:05\nТаълим 05/12, 11:05


Тошкент метрополитенидаги йўловчилар тирбандлиги ҳақида “Тошкент метрополитени” расмий изоҳ берди - Darakchi\nТошкент метрополитенидаги йўловчилар тирбандлиги ҳақида “Тошкент метрополитени” расмий изоҳ берди\nЖАМИЯТ 14.01.2021, 19:53\nИжтимоий тармоқларда Тошкент метрополитенинг "Чилонзор", "М. Улуғбек" ва "Новза" станциялари платформаларида ва ҳаракат таркибида йўловчиларнинг тиқилиши ҳақида хабарлар тарқалди. Ҳолат юзасидан "Ўзбекистон темир йўллари" АЖнинг расмий баёнот берди.\nУшбу ҳолат ҳақида Тошкент метрополитенининг унитар корхонаси ҳозирги кунда пойтахт метрополитени барча йўналишларда белгиланган поездлар жадвалига мувофиқ иш олиб бораётганлигини маълум қилади. Чилонзор линиясида Сирғали метро линияси очилгандан сўнг, йўловчилар сони тиғиз соатларда (07: 00-09: 00 ва кечқурун 17: 00-19: 00) ошди. Бундай шароитда, ҳозирги вақтда "Тошкент Метрополитени" УЕ йўловчи поездлари ўртасида ҳаракатланиш оралиғини қисқартириш бўйича чоралар кўрмоқда ва интенсив йўловчилар оқими пасайганидан кейин поездлар ҳаракати оралиғи яна кўпаймоқда.\nҲар куни Тошкент метрополитени 250 мингдан ортиқ йўловчини ташийди. "Тошкент метрополитени" УЕ раҳбарияти йўловчиларга хизмат кўрсатиш сифатини ошириш учун барча зарур чораларни кўрмоқда. Шунингдек, шов-шув пайтида, йўловчилар ташиш интенсивлигига қараб, қўшимча чиптахоналар очилади.\nФурсатдан фойдаланиб, шуни таъкидлашни истардимки, платформанинг бутун узунлиги бўйлаб йўловчиларни нотўғри жойлаштирилиши ҳам ваҳима қўзғатади. Одатда йўловчилар поезднинг боши ёки қуйруқ вагонларига киришга ҳаракат қилишади, ўрта вагонларда эса жой этарли.\nAмалиёт шуни кўрсатадики, саёҳат учун тўловларни амалга ошириш учун ягона транспорт картаси жорий этилиши муносабати билан пандемониялар кассалар яқинида пайдо бўлади. Aйни пайтда, чиптахоналардан ташқари, тўлов карталаридаги қолдиқни тўлдириш учун бир нечта алтернативалар мавжуд, улар ҳақида биз ва алоқадорлар бир неча бор хабар берган эдик. Хусусан, AТТО иловаси (ҚР кодларини ишлаб чиқарувчи), НФC технологияси, ПайМе ва Aпелсин тўлов тизимлари, ҲУМО тўлов тизимининг банк карталари ёрдамида балансни тўлдириш мумкин. Бундан ташқари, чиптахоналар ёнида махсус ахборот киоскалари ўрнатилди, у эрда йўловчилар Ягона транспорт картаси балансини тўлдиришлари ва СМС-хабардор қилиш каби қўшимча хизматларни ўрнатишлари мумкин.